text:
- In Ningmu
- Last Updated on 17 January 2011
- By Hkakaburazi
- Hits: 2812
(Has the Time Come for the Kachins to be Joyful?)
Myit yu machyi nga n’ngai. “Wunpawng Amyu Sha ni Pyaw Gumlawt Na ten du sani?”...
Dai ni myit yu ra sai. Wunpawng sha ni wa, Myen hte KIO ni simsa lam ga sadi la ai hpang kaw nna, amu yawng ngut mat sai zawn rai, n dum n dam pyaw gumlawt lai wa saga ai. Poi hkrai galaw shaja, gumhpraw n sharam hkra hkra jai shama, lu la ai akyu gaw, poi ngut ai hte hpa n ngam mat re ai mabyin ni hkrai rai lai wa sai, ngu hkam sha n’ngai. Grau nna, Manau nau ai hpe ladu lai hkra dek lek wa saga ai. Ninggawn Hkumra Manau a hpang kaw nna gaw, shara shagu Manau nau ai hpe lak mi alai rai shagreng wa saga ai.
Shanglawt ni mung Laiza e Manau nau dat, kaga shara mi de ga baw galai nna nau dat, Manmaw de mung manau shadung jun, bai baw kau hkrum, KBC ni mung Mandalay e hkik hkam ai Manau shadung jun tawn tim poi ngut ai hte bai baw ayai kau hkrum rai saga ai. Dai hta sha n-ga, mungkan mungdan shagu hkan du nga ai Wunpawng amyu sha ni mung, Manau nau, ka manawt ai gaw dai ni du hkra rai nga ga ai. Anhte a manau shadung jun, Manau nau shakut ai lam gaw, anhte a kraw kata na byin mayu ai lam (aspiration) a dawchyen gaw rai nga ma li ai. Ndai lam ni yawng hpe shut ai ngu, madi madun ai lachyum gaw n rai nga li ai.
Raitim, “kawa ginsum kaw rawng nna, Sedona Hotel kaw hkungran poi galaw mayu tim n mai byin nga ai.” Masha langai ngai e karum nna poi shabyin lu ai madang mai byin na lam gaw nga ai, raitim, hkungran poi ngut ai hte gaw, shi a kawa ginsum de sha bai wa ra na rai nga lu ai. Ndai hpe myit yu na matu ga hpaw dat ai lachyum rai nga li ai. Dai ni du hkra pyi, anhte naw pyaw gumlawt nga ga ai. Maga mi de, anhte rawng ai kawa ginsum nta gaw, magaw waw, sharem daw, chyinghkyen tsam, shakum kapang wa nga sai. Nbung marang ahpawt jang, yup na shara hkum tsun, dung shingyi na jut pyi n nga wa nga mali ai. Shingrai tim, naw pyaw gumlawt, ka manawt, mahkawn garu nga na ga ni?
Myen hte KIO ni simsa lam la ai hte anhte a amu n ngut kre shi ai lam sakse dan leng nga sai. Dai ning na Shatapru Mungdaw Manau poi a lam madat yu ga. KIO a ntsa Myen hpyen asuya wa tawn da wa nga sai sat lawat ni hpe yu ga. Daw tsaw, hten run mat wa nga ai kawa ginsum kaw na nga manga hpe saw dut sha nna n dum n dam nang malap bam taw nga ai kasha angawk zawn anhte amyu ni byin nga ai wa n rai ni? Anhte a galaw shakre ra ai amu, myit tsang ra ai lam ni, hkrit maja ra ai lam ni hpe n myit dum ai sha, lu ai gumhpraw hpe n sharam ai jai, n dum n dam rai ka manawt, pyaw gumlawt yang, dai ni pyi anhte amyu sha ni a matu, ban prat law law wa hpang hkrat mat nga saga ai. Dai ning na Shatapru Mungdaw Manau poi hta, anhte ra ai hku pyi n mai ka manawt mat sai gaw? Poi wang pru shang lam ni mung, jahkrit shama, shagyip shagyeng kumla ni hpring nga sai gaw.
Dai ni anhte a mungdan gaw ra lata poi ngut nna mung shawa asuya hkrang de sit wa nga ai zawn masha nkau ni hkam sha myit mada nga ai ten, anhte a kawa ginsum kaw nan jahkrit shama hkrum sha nga saga ai. Manau shadung baw kau ya ai, Manau poi hpe jum tek ya ai, Jinghpaw laika hte shiga laika dip na ahkang n jaw ai; ndai lam ni gaw, htunghking ningli hpe roi rip ya ai (Cultural Discrimination) rai nga ai. Cultural discrimination a majaw, amyu langai mi mat htum wa lu ai. Adan aleng roi rip nga sai kumla rai nga ai. Nawku jawng ni htawt sit shangun ai (ga shadawn, Bum San Nawku Jawng, Deng 105 http://bumsumshi.com/shiga.html#bumsan) zawn re ai ni gaw, nawku htung hpe roi rip ai (religious discrimination) rai nga ai. Nawku hpung hpe roi rip ya jang, Wunpawng sha ni gaw, myit mada lam htum mat sai, ngu tsun mai ai. Hpa majaw nga yang, Wunpawng sha ni a gam maka mahkra gaw, Hkristan nawku hpung a lata kaw nga nga mali ai. Sasana ni a majaw, amyu tai wa ga ai, ngu yang, shut na lam n nga ai.
Bai, anhte amyu ni hpe shinggyim lam hku mung roi rip, zingri zingrat hkrum nga ga ai. Adan aleng rai nga ai. Ga shadawn, Manmaw, Nmawk, Nam Sai mare na asak 15 ning sha naw re ai tsang (8) jawng num Nhkum Hkawn Din hpe sawa si hpyen la ni kam ai hku roi rip nna, asak du baw hpe du hkra zingri sat kau ya ai zawn re ai mabyin ni gaw, shinggyim lam hku roi rip zingri ai lam (social discrimination) nan rai nga ai. Dai ni anhte a buga shara shagu, shinggyim ahkaw ahkang hku roi rip sha ai lam (human rights violation) ni hpring nga mali ai. Anhte a lamu ga ni lani hte lani htum yawm, tsam grawp hkrat wa nga ai. Ndai lam ni tsun yang, dang ma na n re.
Lahta e tsun ai roi rip zingri zingrat lam ni gaw, htum yawm wa na n re, grau sawng wa na lam sha nga ai. Shingrai nga ai mabyin masa asak hkrung maka (reality) kata kaw, anhte n dum n dawm naw pyaw gumlawt nga na ga ni? Anhte pyaw gumlawt lu na madang lu la sa ga ni? Wunpawng sha ni gaw, Hkristan tai sai hpang kaw nna, Chyeju Shakawn let asak hkrung lai wa sa ga ai. Dai ni du hkra mung, “Chyeju Shakawn” nga ding-yang naw rai ga ai. Dai ni gaw, Chyeju shakawn ai prat kaw nna “Yawn Madai Ai Prat” (the time of lamentation) de du wa nga sai. Anhte a pyaw gumlawt let, ka manawt ai gaw, Chyeju Shakawn ai prat a kumla dawchyen rai nga ai. Dai ni gaw, yawn madai let, hkrap nyep myi prwi grit rai, Karai Kasang kaw hpyi nem ra ai prat rai wa sai. Anhte hpa rai pyaw gumlawt nga na ga ta? Aten mi n du shi yang! Nang Sedona Hotel kaw jahkring pyaw ai zawn hkam sha tim, shana maga, na nta kawa ginsum de bai du wa jang, myit ru ra sai. Marang kayun, n bung ahpawt, simsa ai shara jut mi nnga... “naw pyaw gumlawt lu na kun?”
Lahta de tsun lai wa sai lam ni gaw, “Wunpawng sha ni pyaw gumlawt na ten du sa ni” ngu ai ga san a mahtai madung n rai li ai. Mahtai de sit lu na matu, n-gun dahpran shara sha rai nga ai. Lahta de shara mi kaw tsun lai wa sai hte maren, shawng de sit na matu pyi, prat law law wa hpang hkrat mat saga ai. Raitim, zim nga ai hta, ya dum hprang nna, ningpawt hpang ai gaw, grau kaja nga mali ai. Lawu na lam ni hpe myit yu na ga saw n’ngai.
1. Aten Ladaw a Nsen Madat Let Asak Hkrung Ga
Wunpawng sha ni gaw, aten ladaw a nsen chye madat ai amyu, aten ladaw a lachyum hpe chyai na ai amyu rai lai wa sai. Dai ni aten ladaw a ngoi kadu ai nsen gaw, Wunpawng sha ni hpe hpa tsun nga a ta? “Naw pyaw gumlawt u” sha naw a nga nga ai kun? Pyaw gumlawt na matu sha a na nga yang, tsang ra sai. N dum n dam gaw n rai saga. Poi galaw ga. Masat masa daram sha galaw ga. Ka manawt ga, raitim, yawn madai let ka manawt ga. Anhte a yawn madai nsen hpe shadan shaleng ai hku ka manawt ga.
2. Mungkan Masha Maling kaw nna Kawa Ginsum De
Grau nna, maigan mungdan shara shagu du nga ai amyu sha ni, Mungdaw nhtoi hpe grai pyaw ai hku galaw na malai, yawn madai ai kumla madun let, maigan amyu ni hpe tang madun ga. Anhte lam kraw hkrat karum ai masha law law tam let zinghkri da (networking) ga. Anhte amyu sha ni mungkan masha maling de mayun matep shang nhtawm, dai kata na bai rawt tsap let, anhte a kawa ginsum hpe wutdek wahpang nta de galai gaw gap ai hta lakung lakap tai lu na masha shagreng wa ra nga saga ai. Mungkan masha maling de kanaw shang shara la nna, aten chyinghkraw htuk ai hte tinang a kawa ginsum de bai nhtang sa na masha laknak shagreng ra na saga ai. Mungkan a ahkyak ai rung, jawng, shara, wuhpung wuhpawng ni hkan de, shara la, lahkum lu ai madang de sa wa ra na saga ai. Ga shadawn, UN kaw rung kaw, Wunpawng Sha langai nga sai, nga yang pyi, mungkan hta, myi man n kaji na ga ai. American mung a Dakkasu kaba ni hta hpaji munu (Professor) tai nga ai Wunpawng amyu sha, mali manga dang sha pyi nga i, ngu ga. Arawng kaba la sai. English a hte mungkan ting mying gumhkawng, ra sharawng ai Bestselling laika ka nga ai Kachin ni langai lahkawng sha pyi nga ai, ngu ga, myi man pa sai. Lam mai waw la na sai. Ndai bungli lit ni grai kaba nga ma li ai. N dum n dam ka manawt pyaw gumlawt nga na n mai na saga ai.
3. Masha Hkinghku Shagreng Wa Saga
Dai ni hpa galaw na nga tim, masha tam yak nga ai lam maram mu ai. Ga shadawn, Hkalup Hpung ni (KBC) amu madu galai ten du shagu, shiga amyu myu mawng pru wa wa rai nga ai. Ningbaw tai lu ai masha taw nga ai lachyum rai nga ai. Anhte amyu hta madang tsaw hpaji janmau (Ph.D) lu ai masha, kade wa nga na ga ai kun? Mungkan madang sharin la Engineer ni, mung masa hpaji hte Ph.D lu ai ni (political science), Shinggyim nga pra maka hpaji (Anthropology) hte Ph.D lu ai ni, Sut masa hpaji (Economics) hte Ph.D lu ai ni, gawgap shama hpaji (Architecture) hte Ph.D lu ai ni, Karai Masa Hpaji (Theology) hte Ph.D lu ai ni hte kaga law law.. dai ni anhte hta ra nga mali ai. Masha hkinghku n hkum jang, mungdan lu tim, amu n byin na ga ai. Mawdaw lu tim, tinang n chye gau jang, driver galaw mayu ai masha tam yak, mu tam tim myit ra n rai hkraw, myit su masu nna mawdaw manu hpe tsin-yam jaw, amyu myu mai byin nga ai. Masha hkinghku (Human Resource) mahkawng na ten, grai hpang hkrat mat sai. Raitim, ya ningpawt hpang na n hpang hkrat nga ai.
4. Myit Masa Hkrang Galai Kau Ra Na Saga ai
Anhte shawng de awng dang ai lahkam hpe htawt sit lu na matu, dai ni du hkra anhte hpe jum tek da nga ai myit masa hkrang (conceptual framework) hpe galai kau ra na saga ai. Anhte amyu ni gaw, moi de, tinang a mare kaw Du magam galaw, bum marawn ting ting tinang hkrai madu, tinang hte n htuk jang, kahpu kanau shada tim, nat sat hkat, re ai nga prat hkringhtawng kaw na yu hkrat wa ga ai majaw, dai ni mung, “ngai” ngu ai myit masa e naw jum da mi ai. Nawku hpung kaw mung, mung masa lam hku mung, shinggyim nga pra masa lam hku mung, ga ayai, baw tai mayu, manang wa woi ai kaw n kam hkan nang, woi ai ni mung tinang a akyu hpe sha madung shatai nna, hpang hkan ai ni myit n ngwi n pyaw byin hkra galaw, wuhpung langai pru, mying langai tam shamying, shada jahpoi asawng hkat, jahpyak hkat rai, dai ni, Wunpawng wuhpung wuhpawng gaw, chyahkan makai hpyan ai hpa, she a rai nga ma li ai.
Ndai hku sha sa wa yang, kade nna yang, anhte amyu ni mat htum wa na teng sha re. Ya pyi, Myen mungdan na mat htum na aga (language) hpan 2 kaw, Jinghpaw ga mung lawm nga sai. Mungkan ting jawm hti ai website ni hta ndai lam rawng nga sai. Anhte amyu bawsang ni yawng hpe gyit hkang shajup ai gaw, htunghking, aga, nga pra lailen bung ai majaw ngu tsun na hta, hkam sha ai tsin-yam (life reality) bung ai majaw, ngu yang, grau htuk manu nga ai. Kade wa u tawng tai shakut tim, u hka gaw hpang jahtum u hka sha bai tai ra na hpe myit dum ra na ga ai. Dai majaw, anhta a lapran na “ngai” ngu ai ningtuk balen hpe la kau nhtawm, anhte a myit masa hpe “anhte” ngu ai superglue hte shajup ra nga ga ai.
5. Yawn Madai Nsen Shapraw Ga
Anhte a mahkawn yungwi ni, ka ai laika ni, akyu hpyi nsen ni yawng gaw, “yawn madai nsen - lamentation” rai ra mali ai. Kabu gumlawt, pyaw gumjawt ai nsen shapraw na aten n du shi nga mali ai. Shani tup manang ni a Pajero mawdaw kaw hkan jawn nang, hotel kaba na lusha seng ni hkan hkan sha lawm hkawm, pyaw hkawm tim, shana de jan du jang, na a ashep alam re ai kawa ginsum de bai wa ra na sha rai nga ai. Manau nau shakut, poi galaw shakut ai hta sha mung amu n byin na mali ai.
Kawa ginsum ngu ai gaw, anhte a mungdan, anhte a manu dan ai htunghking ningli, anhte a sari sadang, anhte a manu, anhte a ahkaw ahkang, anhte a hkringhtawng, anhte a awm dawm, anhte a masat kumla ngu ai.. “ANHTE” hte “ANHTE A”
Jahkring jahkra laman malap mali rai, pyaw gumlawt na lam anhte a matu n nga mali ai. Yawn Madai Nsen hpe dahpran ninggun shatai let, shawng lam gam maka hpe gawgap na gin wan tam sa wa ra na sai law.
Wunpawng Sha ni Pyaw Gumlawt na Ten N du Shi ai nga ai law…
The Time has no come for the Kachins to be Joyful…


c: text/html

text:
- In Shagun Laika
- Last Updated on 15 June 2010
- By Baren Numraw
- Hits: 1521
Dum Nga Ga
Tsit lali tsawm htap dik ai hte maisak mailung hka shi hka nu,
Tsi hkrung tsi nan, hpun sau, mawra lawban, du sat du myeng hkum ai, nga chyu hte lagat ntsin lwi ai,
Ja lungseng hte nhprang rai hkum hkum nga ai, hkyen bum hte tsawm htap pyaw ai anhte buga,
Dai ni mung maigan hpyen ni a majaw yawng hten run magang wa sai sha n-ga,
Myusha kata na sagu hpyi hpun ai tingkyeng lam tam ai lachyawk mi sha re, chyahkyawn ni,
Myusha kata na BYET, SHING TAI, MAZA KANU,
Myusha jau wawng mayam myit n mat shi ai ni a majaw:
Mara n-nga ai ma ni du hka hkrum nga ai hpe kabu nga ai ni hpe myit hkrum ai hte langai sha ngam tim lu ai atsam yawng hte,
Ya jang lawan gasat ga, Dum nga ga.
Baren Numraw

robotstxt: allowed

filter: keep


text:
Nam Hu Myen asuya gate hpe KIA 36 ni hpya kau
- In Majan Shiga
- Last Updated on 19 July 2012
- By KNG
- Hits: 903
Lahta Sam mung, Pangsai-Munggu lapran na Myen asuya a Nam Hu gate hpe KIA dapdung 36 hpyenla ni, hpyen n-gun hte June praw 2, bat Kru Ya shana hta maja shang zing nna hpya jahten kau sai lam, ginra buga masha ni tsun ai.
Pangsai kaw na deng 2 daram kaw nga ai ndai gate hta lai hprang masha shagu hpe marai langai kaw Miwa Yuan 3 (Myen kyat 500) hpra, hta sha nga ai shara re.
Gate kaw nga ai Myen hpyenla 3 hpe KIA ni rim la nna htawm de galoi mung dai gate kaw gumhpraw hkap la sha ai lam n galaw na matu sadi jaw lakmat htu shangun nna bai dat dat sai lam…ndai gate hpya ai hta shanglawm ai KIA magam gun langai tsun ai.
Bai nna, Lashu-Muse, Miwa ga jarit hpaga lam hpe June praw 1 ya kaw nna n-sin ten hkawm sa hkawm wa tsawpkawp n galaw na KIA Dap 9 ni pat tawn ai re. Dai re majaw mare lahkawng lapran, shana ten hkawm sa hkawm wa n nga sai lam, sagawn chye lu ai.


text:
Shiga
KIA bawm kapaw gasat ai kaw Myen asuya hpyenla 5 si
- Post 25 July 2012
- Last Updated on 25 July 2012
- By KNG
- Hits: 852
Jinghpaw mungdaw Myitkyina-Manmaw lam lapran majan byin nga ai, Bankawng Mu mare shara kaw, Wunpawng Mungdan Shanglawt Hpyendap (KIA) kawn bawm kapaw gasat dat ai hta, Myen asuya hpyenla 5 si nna, law law hkala hkrum wa sai lam chye lu ai.
KIA Dapba 5 matsun npu dapdung 24 ginra Bankawng Mu kaw, Myen asuya hpyendap Hk.L.Y 142 dap ni lung wa ai lam lapran, KIA up hkang npu taw ai, Mung Shawa Hpyen Hpung (MHH) ni kawn, July 24, bat Lahkawng Ya shana de hkying 5 daram kaw, bawm hte hkap gasat wa ai re lam, Laiza daju KIA hpyendu langai shateng tsun wa ai.
“Sinat hte gap ai gaw n re, shanhte (Myen hpyendap) na dap ni ndai mayan kaw shamu shamawt nga ai re. Anhte hpyendap ni shanhte pru hkawm wa ai lam kaw, hkap gasat dat ai re,” nga shi tsun ai.
Ya ten hta, KIO/A daju Laiza makau grupyin hkan, shani shagu ngu na daram majan byin nga ai hpe chye lu ai.
KIA Dapba 2 npu dapdung 6 ginra Kamai maga de mung, gasat hkat wa sai raitim, lahkawng maga na kade si ai, hkala hkrum ai hpe gaw, hkrat n chye lu shi ai re.
Kamai mayan kaw, shamu shamawk nga ai, N.M.Hk npu Hkamti daju Myen asuya a Hk.La.Y 52 na hpyenla 2 mung, lai wa sai July shata 19 ya shani KIA hpyendap de laknak jahkrat nna, shang wa ai lam, KIO salang langai tsun ai.
Jinghpaw mungdaw hta majan matut manoi byin nga ai ten, gap hkat jahkring na hte seng nna, Miwa mung shara mi kaw hkrum shaga bawngban jahkrup na matu, KIO kawn Myen asuya simsa lam tam hpung hpe saw shaga da ai lam, chye lu ai.


text:
Shiga
Nawnglut n’nang nawn a majaw Hkalup nawku jawng langai hten mat
- Post 25 July 2012
- Last Updated on 25 July 2012
- By KNG
- Hits: 570
Jinghpaw mungdaw Nawnglut (Ingdawgyi) ginra hta July 22, Laban Ya shani jahpawt hkying 8 manit 40 daram hta n-gun ja ai, n-nang nawn ashun wa ai majaw dum nta nkau hte Hkalup Hkristan Nawku Jawng langai hten run mat ai lam chye lu ai.
Dai nawku jawng gaw, tsaw de pe 20, dam de pe 80 X 30 re lam buga masha ni tsun ai.
N’nang nawn ai majaw, hten run mat ai, arung arai, dum nta ni kade re hpe gaw ya ten du hkra tup n chye lu shi ai hpe buga masha ni tsun ai.
Ya ten hta, nawku jawng hten run mat ai majaw, buga masha ni gaw, gawknu kaw sha nawku lamang hpe galaw taw ra ai lam, Nawnglut buga masha ni hpe lakap let chye lu ai.


text:
Shiga
Myen asuya a simsa lam saw shaga laika KIO lu
- Post 15 October 2012
- Last Updated on 15 October 2012
- By KNG
- Hits: 544
Myen ginjaw asuya a simsa lam jahta na Wunpawng Mungdan Shanglawt Hpung (KIO) hpe saw shaga ai laika hpe KIO ginjaw Laiza kaw nna hkap la lu sai lam bai htang dat sai re.
KIO ginjaw salang ni tsun ai hta dai Naypyidaw asuya a laika hpe lai wa sai bat hta lu la rai nna Lahta Sam mung Muse shing n rai de a man Miwa hkran N’Mau Shwili, shara ra kaw hkrum bawngban na saw shaga ai lam tsun ai.
Shiga ni hta gaw uhpung lahkawng dat kasa ni October 15 bat Langai Ya n du shi yang hkrum shaga na mai byin ai tsun wa sai. Raitim Gumsan Magam Ting Tsing asuya a simsa lam jahta na saw shaga ai lam ntsa KIO maga ginjaw zuphpawng pyi n hpawng shi ai madang re lam salang ni tsun ai.
Lai wa sai August shata hta mung Naypyidaw de simsa lam bawngban na saw shaga ai raitim KIO gaw asuya uphkang ai shara de n lu sa shaga ai lam ningdang kau sai re.
Lai wa sai shata htum wa de UN Mungkan Wunpawng Hpung zuphpawng sa lawm ai shaloi Salang Ting Tsing gaw Jinghpaw mungdan kata majan n hkring hkraw ai lam ntsa KIO hpe mara jaw dinglun wa sai re.
Salang Ting Tsing a BBC shiga dap de tsun ai hta KIO maga majan n jahkring ai majaw asuya dap ni ninghkap nga ai she re lam tsun wa sai re. Ndai lam ntsa KIO kaw nna n hkap la ninghkap ai lam galaw sai re.


text:
Shiga
Myen hpyen n-gun 300 jan hpe nbung lam hku Hpakan de jat
- Post 04 September 2012
- Last Updated on 04 September 2012
- By KNG
- Hits: 831
Lahkawng ya laman hpyen helicopter ni hte Myen asuya hpyen n-gun 300 jan hte laknak n-gun ni hpe majan byin nga ai Jinghpaw mungdaw sinna Hpakan Uru Sengmaw Ga de wa htaw sa sai re.
Lai wa sai bat Manga August 31 ya hta helicopter 5 hte Jinghpaw mungdaw mare daju Myitkyina, Dingdung Daw Daju (M.P.Hk) na hpyen laknak n-gun n’nan ni hpe tinang Hpakan byu-ha kung de wa htaw sa ai lam, myi-chyaw-sakse ni tsun ai.
Hpang shani, September praw 1 ya shani hta bai, helicopter 2 hte Myitkyina M.P.Hk na hpyen n-gun, laknak n-gun ni htaw sa sai lam, myi-chyaw-mu Hpakan buga masha ni tsun ai.
Helicopter langai kaw hpyenla 25 kawn 30 lapran jawn ai lam matut chye lu ai.
Bat Masum, August 29 ya shani, Myen dap hte KIA Dap 6 lapran Myauk Phyu maw makau Wai Aung Kaba lungseng company wang kata laja lana gap hkat wa nna, company kata laknak hte bawm yam gudawng (godown) kapaw ai hta, Myen maga 100 jan hkrat sum ai lam, KIA Dap 6 hpyendu ni tsun ai.
Raitim ndai company hte ni nawn ai ni tsun ai gaw, si ai jahpan 500 jan na re lam tsun ai. Hpa majaw nga yang, dai company kaw hkawngma hku mayun wa nga ai hpyenla hte, n’nan bai du dat ai hpyen n-gun yawng pawng 500 jan ai lam, tsun ai.
Ndai zawn arum ara si sum ai majaw, Myen asuya a Hpakan hpe simsa lam ladaw na zawn juk tek kau na masing n awngdang mat ai lam, lungseng hpaga la ni hpe lakap let chye lu ai. Bai, Myen hpyendap gaw M.P.Hk, Jinghpaw Mungdaw taimu Maj-Gen Zeyar Aung hpe galai kau nna, shi shara hta shawng de Sinpraw Ga-ang Daw Daju (Y.L.Hk) dap up (taimu), Brig-Gen Tun Tun Naung hpe bang dat ai lam, sagawn chye lu ai.
Lai wa sai bat htum wa kaw nna Hpakan ga e Myen hpyendap gaw buga masha ni hpe pawta (porter) rim nna, hpyen uniform jahpun let shanglawm de atik anang woi hkawm nga ai lam, buga ni hku chye lu ai.


text:
HPRI BUM KAW MYEN (40) JAN HKRAT HPYEN DU (2) LAWM
Labels: Jinghpaw Mung Shiga
21 comments:
- Anonymous said...
-
ganing nchye di ai..k.k lajang ai she re..myit npyaw hkum rai mit..yawng hpe shi yu nga ai re..myu tsaw share shagan ni k.k kaw manoi let matut n.na ngun dating ga......
- September 25, 2012 1:37 PM
- Anonymous said...
-
Sat kau mayu na nrai tim.myu hte mung dan a
ntsa sadi ndung myu sha shadada bai gawa wa na zawn re ni hpe gaw makoi kau ra sai. Shan hte a majaw myit n pyaw tim .myit dik ai
- September 25, 2012 1:39 PM
- Anonymous said...
-
Labau hta Karai kasang gaw sumla naw ai hpe matsat dik re ai majaw, dai ni kaw lawm ai ni gaw dai sumla naw ai ni hte rau sum agrwp mat na re.
- September 25, 2012 2:23 PM
- Anonymous said...
-
Labau hta Karai kasang gaw sumla naw ai hpe matsat dik re ai majaw, dai ni kaw lawm ai ni gaw dai sumla naw ai ni hte rau sum agrwp mat na re.
- September 25, 2012 2:23 PM
- Anonymous said...
-
Pyitusit galaw nna kan bau sha nga ai JW ni e hkum anya nga mu law Afaghanistan hpyenla Iraq hpyela ni zawn nhtang gap nna hprawng mat mu le. Hkum anya nga mu. Anga nga yang gaw katut shana re. KIA mi rai rai pyitusit jw mi rai rai myen ni gaw kadai si si Kachin hpe lu sat ai ngu kabu nga chyalu re. Nan hkrat sum ai nga na lu ai majaw myit npyaw ai raitim gara hku n chyedi ai K.K lajang ai lam rai na re.
- September 25, 2012 2:52 PM
- Anonymous said...
-
Hpyen wa maga tsap ai ni gaw hpyen sha re, sinat pala gaw masha n chye lata ai.
- September 25, 2012 2:53 PM
- Jatawng Naw said...
-
Umm.. grai na yak ai hte myit npyaw ai law. Kade tsun shadum tim myit malai nchye lu mat hkra myitmak mat sai WP hpu nau ni majaw grai myit npyaw ai lam re. Rai tim, Madu Yesu tsun ai mungga hta" Shi hpang maga ntsap ai wa gaw tsadan maga(hpyen wa) na masha re ai" lam hpe asan sha chye lu ga ai. Anhte Pawngyawng myusha ni yawng hpe ladat amyu myu hte roirip gasat shamyit nga ai myen hpyen hte rau lawm ai ni gaw tsandan hpyen ni nan re. Karai Kasang Wa mung hpyen maga lawm ai ni, kinyu masha ni hte rau lapran tsap nna shiga dutsha, hpaga ga sha ai ni hpe nra ai lam hpe anhte WP hkristan ni yawng asan chye sai re.
Tsun shadum tim nmai sai ni hpe gaw myen hpyen hte maren masat kau nna kasat shamyit kau na mung anhte KIO/A hte Shapawng Yaw myu sha ni a lit nan rai sai. Masha wa a myiman hta Karai Kasang a myiman hpe sha grau tam let nhkrit ntsang n gun dating nna matut kasat shakut ga law.
- September 25, 2012 3:08 PM
- sumhka kashagg said...
-
Hkau ni e hpri bum hpe kio ni yen kau ai nga nteng ai zawn she nga ai...hpakant de phone shaga yu sai..
- September 25, 2012 4:25 PM
- christopher said...
-
Dum hprang ra sai ngu ai ga hpe nchye na hkraw ai sai gayau ai,myen a shat sha ai ni rai na re.dai zawn re ni a majaw nhkrat sum na mung hkrat sum lai wa sai.WP myu sha kaw myen myit rawng ai ni,myen sai gayau ai ni hpe shawng sharin kau ra ai...hpa masan hkum dum nga mu nhtang hku bai katut sha na hpe sadi ga....
- September 25, 2012 6:30 PM
- pyi pau said...
-
Karai Kasang a kasha ntai sai masha gaw si tim ngarai sha re hka! ganing chye di na myitja baw ja teng man ai lam hpe nchye ai ( Chyum laika nchye ai wenyi midi ) ni a matu myit malai lu hkra gaw akyu hpyi ya na re .
- September 25, 2012 9:24 PM
- Jaubutu Maran said...
-
Dai lam hte seng nna gaw gara hku ma nlu di ai myen maga de lawm jang gaw myen wa gaw daihku nan di na re hpe mung chye chyalu she re.dai re ai majaw si gying ai ni si ai gaw KK lajang ai lam she rai na sai.WP sai gaw rai taw nna myen hpyen sawa ni hpe garum ai ni gaw dai hte gying dan nga ai.myit npyaw nbyin ga.KK lamwoi ai hku matut nna hkawm sa wa ga.Myutsaw share ninghkring ni yawng a nsa hta KK tut lamwoi nga u ga law.
- September 25, 2012 10:34 PM
- Anonymous said...
-
gin nchye di sai ,moi kaw nna sadi jaw taw ai re,ahkyak gaw W.P mungdan hpe mahkawp maga lu na ahkyak ai
- September 26, 2012 12:56 AM
- Anonymous said...
-
Grai chyawm hkrak nga ai pituksit ni tingna sinat pyawng shingdu de madaw htang di dat ai baw re.
Myit malai nra ai sha grau gaja mat sai.
- September 26, 2012 1:12 AM
- Anonymous said...
-
Sum nung shing di la ai myu sha ni hpe lam woi shadam ai lasang aung wa the zahkrung ting ying. Yan a mara re.shan yen kaw hkar wa hpyi mu yaw.
- September 26, 2012 2:53 AM
- Anonymous said...
-
Dai ning baw gwi si lahkawng yan hpe grai masat ai.
- September 26, 2012 2:55 AM
- Anonymous said...
-
Shaw Lu hkaw hkam wa majan gasat ai lam hta hypen hte seng.ai num la kaji kaba, u wa yam nga ni yawng hpe tsep kawp shamyit kau shun ai hpe KKasang a ga n madat ai majaw hkawhkam arawng ara kaw na KRai wa dawm la kau ya sai. Dai hte maren KIA hpe sat na sa wa ai kadai tim, nang n sat yang nan hte hpe sat mat na re ai. Hkye hkrang la ai Tara Gospel hkaw taw ai n re. myit n pyaw na lam hpa n nga ai. lapran n nga ai. HPYENhpe HPYEN zawn sawn kau ga.
- September 26, 2012 3:01 AM
- la la shadau said...
-
a ga hpri bum tat kau ai nga grai myit npyaw sai wa re.hpyen ma sa hku grai ahkyak ai sha ra re wa.pituksit ni si ai gaw nyawn ai masha mung nre wa.grau na pi naw lahtum jat dat ra ai.
- September 26, 2012 3:35 AM
- la la shadau said...
-
a ga hpri bum tat kau ai nga grai myit npyaw sai wa re.hpyen ma sa hku grai ahkyak ai sha ra re wa.pituksit ni si ai gaw nyawn ai masha mung nre wa.grau na pi naw lahtum jat dat ra ai.
- September 26, 2012 3:38 AM
- Muq ningwa said...
-
Pyitusit a n ta masha ni e lasang awng wa hte zahkung tingying yan kaw nan hte a kasha ni ,madu wa ni a matu DU,BAW( hka)wa hpyi la masu law...Amyu hpe dut sha n na Hpaga ga sha ai ni e......
- September 26, 2012 7:41 AM
- Anonymous said...
-
Myen hpyen hpung 1000 mi jan gaw Goliad hte bung nga ai. Kade mi grang dakat masu tim jahtum e Dawi (sak 13) a lung din hte sum agrawp mat chya lu rai na re. Karai Kasang a mying ningsang Hpung Shingkang hte anhte hpe makawp tawn sai majaw awng padang lu na sha re. Matut nna makam lung din hte dat jaw ga.
- September 26, 2012 10:04 AM
- Anonymous said...
-
Myen hpyen hpung 1000 mi jan gaw Goliad hte bung nga ai. Kade mi grang dakat masu tim jahtum e Dawi (sak 13) a lung din hte sum agrawp mat chya lu rai na re. Karai Kasang a mying ningsang Hpung Shingkang hte anhte hpe makawp tawn sai majaw awng padang lu na sha re. Matut nna makam lung din hte dat jaw ga.
- September 26, 2012 10:09 AM


text:
MYEN HPYEN LA NI NAWKU JAWNG KAW AWU ASIN LU SHA PYAW RAWNG TAW
Labels: Jinghpaw Mung Shiga
4 comments:
- Anonymous said...
-
Ndai zawn K.K a n-ta hpe awu asin galaw ai sawa myen hpyenla ni yawng hpe K.K a daram dala hrum u ga. Yawng hpe MU achye nna ga wayu kau u ga. Sawa si na ni.
- September 21, 2012 9:08 PM
- Anonymous said...
-
Ndai ni hpe hkum matsa mu law. Shan hte hpe kk gaw hta ni hta na kana g. Nsa ai dha naw ku jawng sin shatai sana re. Jawng sin ni rai ma ai.
Bum lung bra
- September 21, 2012 9:27 PM
- Mau Jin mau Jin said...
-
Myen la graira bu ai ni, ya myen ni nawku htingnu hpe n gawn n sawn rai galaw nga sai majaw, dai ni hta hkan shanu hkawm ai ni mung dai myen ni hkrum sha na KK aq dam a ri hpe nga rai hta hkam sha ra na re. Dumhpau nga ai n ta ni yawng nawku jawng shinggan hta pru le ai hte gap kau mu ngu she tsun mayu ai.
- September 22, 2012 12:58 AM
- Mau Jin mau Jin said...
-
Myen la graira bu ai ni, ya myen ni nawku htingnu hpe n gawn n sawn rai galaw nga sai majaw, dai ni hta hkan shanu hkawm ai ni mung dai myen ni hkrum sha na KK aq dam a ri hpe nga rai hta hkam sha ra na re. Dumhpau nga ai n ta ni yawng nawku jawng shinggan hta pru le ai hte gap kau mu ngu she tsun mayu ai.
- September 22, 2012 12:59 AM


text:
Myu kaba langai mi hpe ladat kaba 4 hkrang ningsam masing jahkrat n'na, zai dik ai dusat ladat hte shamyit shamat nga ai re gaw annau ni sha n'ga, laga bawsang ni yawng hkum tut, myi tut mu chye na chye saga ai re.
Dai ladat kaba 4 gaw,
1-Myu rusai ga shamyit shamat masing.
A-Myu gayau ladat, masha shada mayu yang she masha htum ai zawn myu gayau yang she myu langai shangai wa lu na re. Jinghpaw hte myen la hkat yang myen+jinghpaw myu lakung langai byin pru lu ai. Myen la/num langai ngai Jinghpaw la/num hte lu hkungran yang kumhpa shagrau ai, lawu myen mung kaw na lam n'tsa n'ta n'lu masha ni hpe annau ni buga de gawt shalun n'na mare masha gayau ai ladat,
B- Myu shada rusai ga bung shada ga garan hkra sumprat dawk, ru kaba hkrawn ashun hkra kaichyan hte ja gumhpraw masha n'gun law law lang n'na myu shamyit ai, kaja ai zawn zawn simsa lam tam masu n'na ga garan n'gun kya hkra, ga shadawn Simsa lam tam [Sara Kaba Saboi Jum, kanau Hkum Myet hte simsa Salang ni] myen a mugun shingnan ni KDA-NDAK, T-Hkun Myet, Lasang Awng, Tanggu Dang, Du Mun yan nau, Rapdaw Slg. Zahkung Ting Ying laga myen a shingnan shangun ma ni.
C- Mungchying masat hte yup tung jahpan hta nna myu shamyit mat hkra tara hkrang masu galaw shapraw nna ladat tam galaw nga ai.
D- Ga shamyit mat hkra bungli lamang magam gun masha n'gun hte dip n'gun jaw ahkaw ahkang hte dip shamyit nga ai.
E- Nanghpam malu masha HIV/AIDS Manggang, Galang gyi, Mawng ana (SHAWA NUM) shawa wa kang dap hpaw n'gun dat nna myu shamyit shamat nga ai.
F- Hpyen majan hte tatut gap sat shamyit nga sai re.
2- Htunghking, Laili Laika, Makam shamyit shamat masing.
A- Myen buhpun sumli lam hpe si manyi dik ai hku gangwi ngwi yawng buhpun hkra ja gunhpraw ahkaw ahkang hte dip n'gun jaw ai. Myen ka hkrang, myen madum sumhpa, myen yungwi mahkawn ni hpe madu htunghking mahkawn ka hkrang hku lang chye hkra ja gumhpraw ladat shaw shamyit shamat nga ai.
B- Sumla hkrung shadang/shayi ni hpe aming hte myen htunghking buhpun sumli lam hpe dip hpun shangun nna masa n'li gat hkai shangun ai.
C- Buddha makam hpe mungdan asuya makam hku aming hte dip nawku shangun ai, Jawng hkan Buddha tara laika sharin ai, hpara naw shangun ai. Laban shani jawng lung shangun ai.
D- Buddha la/num langai mi laga num/la lu la hkungran jang kunhpa shagrau ai, arang jaw ai, arawng aya shalun ya ai.
E- Buddha makam bung ai ni sha hpyen du jawng lu lung ai, arawng aya kaba jaw ai. Myen Buddha sara/ma ni hpe bawsang buga de myu kaba masing/makam masham masa masing gat hkai shangun matsun ai.
F- Hpaji jawng hkan annau ni a Laika n'mai sharin ai hte, Laika, Ga mat hkra makam mat hkra, [Bum sa sana] dat ai. (N'dai kaw loi sadi jaw mayu ai byin mai yang annau ni jawng hkan myen laika n'sharin hkra shakut yang mai na re.)
3- Sutlu ngamu ngamai hpaga shamyit shamat masing.
A- Asuya n'gun, ja gumhpraw n'gun, masha n'gun kaba hte annau ni ngamu ngamai lam hpe shamyit ai.
B- Lamu ga zing madu ai hte annau ni a malu masha ngamu ngamai hpaga lam hpe jahten shamyit nna matsan hkra galaw ai. Rawt jat n'mai hkra galaw ai.
C- Masha n'gun, ja gumhpraw arung arai n'gun kaba dat nna annau ni a hpaga ginra hpe ka-up dip sha ai, hpaga masing, hkai sun masing, ja lungseng ,n'hprang rai, hpun hpaga, gunrai dut ginlen ai lam yawng hpe n gun kaba hte dip gamyet sha ai,
D- Aming ahkaw ahkang sinat lang nna malu masha mya gashun, dang gamyet zingrut htu sha ai, shingma kaw mam ting sha ai. Hkauhting hkauna magam n'mai galaw sha hkra hte mare dasang htawt shatsang ai. Ya hpang jahtum gaw mare nat, du sat yam nga yang gap shamyit sha ai, myalu myasha singgu krin byin hkra, hpyen yen tsin yam byin hkra shamyit shamat sai re.
E- Miwa Kala hte pawng nna shagyip shagyeng sha ai, Miwa hpe ahkaw ahkang jaw nna madim n'hprang ja lungseng, annau ni lamu ga krin hkra dip galaw shamyit sha ai, dusat, tsi hkrung tsinan ni shamyit shatsai sha ai. Hpunru, hpyi, lap, pu n'ngam jahten shatsai sha ai. Annau ni a lu lawm lam yawng hpe Makam mMasham Nawku Jawng, alu kaw na hkawt myala ai. Dinghku arung arai num bahkang kaw na hkawt yawng myala ai.
4- Malu masha matut mahkai dandi shamyit shamat masing.
A- Annau ni lamu ga buga hpe annau ni nan up hkang nna, madu lu lawm ai n'gun atsam hte moi kaw na dai ni du shakut galaw sa wa yang dai ni annau ni sutlu ngamu ngamai shimlum rawt jawt galu kaba bawngring mayat maya madang tsaw rawt jat dik ai myu, mungkan hta dan hkung ai myu tai nga ra na ten rai sai. Ya gaw singgu krin matsan dik ai masha u tsang hta tsap nga ra ai gaw kade majaw ta? Hpa majaw ta?
B- Malu masha hte gangwi shakyet kawsi hpang gara si hkra roirip zingri dip shagyeng jahkrit shama zingrut htu shingma mam ting sha nga ai gaw, shinggyin nauna myit htingbu kaja, munghpawm ngu tsap mai na kun? Hpa grai n'chye shi ai ma kaji ni hpe du kaw htumrin u shoi gyit noi tawn ya n'na shakyet sat ai, rawt galu kaba wa chye ai yawng hpe lungpa kaba dip mara apyet tawn ya ai kade majaw hpa majaw ta?
C- Myu sha langai mi a lawan rawt jat galu kaba mai ai matut mahkai, htinglet htingsa ginrat ginshi mahkri hpe myi pat kau ya ai. Dai ni gaw dasang mu chye na chye ai lam yawng hpe jahtum sat shamyit nga sai. Hkawmwa hkawmsa matut mahkai yawng lamu ga jarik du htu pat kau ya sai. Hpa hpe naw myit mada shatai n'na munghpawm hta tsap na ta? Munghpawm ngu ai hta tsap shut lai wa sai jaw ya du nam maling ga hkan bra n'na nga ra ai kun? Hkru hkru kat kat, mu mu mai mai, ngwi ngwi pyaw pyaw nga ra sai. Shaning 60 ning hpang hkrat n'na masu mana ai hkrum wa saga ai Myu Sha ni e dum gin saga ai.
D- Dai ni gaw ta tut du sat zawn tara n'lang sat shamyit shamat nga sai hte shaning 60 ning hkawt ladat amyu myu hte GABAW KABA 4 langa nna shamyit lai wa sai hpe dum chye ra sai. Hpa rai myen tsun ai hpe naw kam na ta? Myen nan myit sanseng, tara lang n na shinggyin nauna myit hte teng bawngban mayu ai mahkyen hkrang n'mu n'madun lu yang bawngban lam hpe n'mai myit shang sha ai. N'dai ram zingri sat taw nga ai mu nna majan gasat nna shada nang si ngai si, sadi maja lareng akyeng digyet tam hkat nga ai ten hpa hpe yu na bawngban na. hpa hta shatai madi n'na bawngban na ta? Ningbaw ningla ni, Mungchying Shawa ni a n'sen hpe ja ja sung sung li li naw madat ga. Myen a myit hpraw san seng ai kara hku mung n'mai byin ai. Thein Sein wa America sa na ten hta mahku kaba shaw shamawng dat ai she re. Yup dam dam n'na yup jawp jawp n na shabam nga ai she re.
SHANI PUNG DING WAN SHANAN LANG NNA MANA RAI N NGAI, DUSAT RAI N NGAI, NGA SHABAM PUK MARAWN HKAWM NGA AI. MASU KAWA HPE HKUM KAM.
Baren Numraw
20/9/2012


text:
Description: Paroles (Aaron) Ru guo qing chun zhi sheng yi zhang jue ban hai ban Ba ni tie zai er jiao (Calvin) Shou chang ni de bei ying bian cheng wu jia zhi bao You wo dao chu xuan yao (Chun) Zou lu dou zai tiao chi bu bao shui bu hao Nao dai dou huai diao xin kuang tiao tai zao gao (Jiro) You mei you ting dao Qian li wai wo dui ni hu jiao (Fahreheit) Zen me ban wo yue lai yue ai Kuai gei woda sheng gong gao bai Ai jiu aimai shang yao jing cai bu yao cai pai Wei ni ku wei ni xiao wei ni down wei ni high Bu di kang bu shua lai bu hui gai Guan ta de qing hong huo zao bai Zhi yao dui ni cong bai (Chun) Liu ni cheng wei shi jie zui hou yi ge hou xiang Lin hun zhao dao shi liang Yeah (Jiro) Bu guan ni you mei you kong dang fen wo mu guang Lun wei kuai le gao yang (Arron) Zou lu dou zai tiao chi bu bao shui bu hao (Calvin) Nao dai dou huai diao xin kuang tiao tai zao gao (Arron - Calvin) You mei you ting dao qian li wai da sheng de hu jiao (Fahrenheit)   Zen me ban wo yue lai yue ai Mo qi shi zhui kua zhang de wu tai Di yi ge chong dao di yi pai bi shui dou kuai Wei ni ku wei ni xiao wei ni down wei ni high Bu di kang bu shua lai bu hui gai Guan ta qing hong huo zao bai zhi yao dui ni cong bai (Calvin) Oh My God wo yue lai yue ai (Chun) Xiang shou zhe su ming de an pai (Jiro) Yan kan ni zhi mi de feng cai pai shan dao hai (Fahrenheit) Wei ni ku wei ni xiao wei ni down wei ni high Bu di kang bu shua lai bu hui gai Yue sha zhe yue ting bu xia lai fan er yue lai yue ai Oh My God wo yue lai yue ai Bu bi ai tian dou ta xia lai Ai ruo shi ni gei de tian zai wo yao bei hai Wei ni hen wei ni ai wei ni huai wei ni guai Bu ying gai geng ying gai cai huo gai Yue ren nai yue ting bu xia lai Zhi neng yue lai yue ai (Jiro) Yue lai yue ai da sheng biao bai oh kan wo shi huai (Aaron) Zhi neng yue lai yue ai (Jiro - Aaron) NoNoNoNo wo NoNoNo wo GoGoGo (Chun) Zhi neng yue lai yue ai (Aaron) Ru guo qing chun zhi sheng yi zhang jue ban hai ban (Jiro) Ba ni tie zai er jiao
Keywords: Fahrenheit Arron Yan Calvin Chen Jiro Wang Zun Country:FR
Keywords mp3: Fahrenheit mp3 Arron mp3 Yan mp3 Calvin mp3 Chen mp3 Jiro mp3 Wang mp3 Zun mp3 Country:FR mp3


text:
Shiga
KIA remote bawm hte gasat ai kaw Myen asuya hpyenla 4 si
- Post 28 September 2012
- Last Updated on 28 September 2012
- By KNG
- Hits: 482
Jinghpaw mungdaw Myitkyina-Dawhpumyang lam ntsa, KIO ginjaw dap ba 5 ginra Ting Lung mare kaw dap jung da ai Myen asuya hpyendap kawn, Lung Ja Kawng mare mayan shamu shamawt nga ai ten, September 27 ya jahpawt hkying 10 daram hta KIA hkam tawn ai bawm kapaw nna, hpyenla 4 si hkrum wa sai lam chye lu ai.
Wuhpung lahkawng tup shamu shamawt nga ai, Lung Ja Kawng kaw, hpyen n-gun 20 jan nga ai, Myen asuya lagaw dap rai nga ai, Hka-La-Ya 142 gaw, shanhte shara la tawn ai, Ting Lung dap de bai nhtang wa ai ten, KIA dapdung 24 kawn hkam tawn ai, bawm kapaw hkrum nna, si hkrum wa ai re lam, shawnglam ginra na KIA salang langai KNG Jinghpaw Shiga Dap de shana wa ai.
“Shanhte lai wa na nga tup hkrak shiga lu ai majaw, remote bawm mali hkam da na la taw ai. Ya byin ai shara hkan gaw, anhte maga na masha ni grai nga ai,” nga shi tsun ai.
KIA kawn jaugawng ladat hte gasat ai majaw, ndai jahpawt na majan hta KIA maga na gaw, hkala hkrum ai n nga ai lam dai salang wa tsun ai.
Myen asuya hpyen hpung maga kawn hkala hkrum ai lam ni nga tim, kade re hpe gaw n chye ai re.
Lung Ja Kawng hte Ting Lung gaw deng 3 gang ai shara kaw nga ai rai nna, Myen asuya hpyendap dap jung da ai, Ting Lung dap kaw hpyen n-gun 70 jan nga ai lam chye lu ai.
Ya ten KIA dapba 5 ginra mayan kaw Myen asuya hpyendap Hka-Ma-Ya 387, 320, 438 hte 601 na pawng hpawm dap ni kawn shani shagu hpyen n-gun 200 daram hte shani shagu shamu shamawt nga ai lam chye lu ai.
Dai ginra kaw Myen asuya hpyen hpung ni hte KIA hpyen hpung ni a lapran shani shagu ngu na daram gasat hkat nga ai hte, Myen asuya hpyendap maga na si, hkala hkrum ai lam ni law nga ai hpe chye lu ai.
Ndai ten hta htim gasat nga ai, Myen asuya hpyendap maga na si, hkala law ai raitim ninghkap gasat nga ai, KIA maga na gaw, n law ai lam shiga ni pru nga ai raitim, hpyen hpung lahkawng maga na gaw, hkrat tup shiga shapraw ai lam ni nn ga shi ai re.
Majan matut manoi byin nga ai ten hta, Myen asuya hte KIO ningbaw ni a lapran simsa lam a matu bawngban jahkrup ai lam ni mung zim nga ai rai nga ai.


text:
Shiga
KIA Lungja Kawng hpe Myen dap madu
- Post 03 September 2011
- Last Updated on 03 September 2011
- By KNG
- Hits: 1724
KIA shawnglam dap jung ai Lungja Kawng hpe Myen dap ni n-gun kaba hte September 2, bat Manga Ya shani madu la sai lam chye lu ai.
Dapba 3 npu KIA Dung 15 Lungja Kawng post gaw Manmaw Ginwang N’mawk ninghtawn, Wa Wang shingdu kaw rai nna, hpyen masa ahkyak ai shara mung re lam, KIA hpyendu ni tsun ai.
Myen ni hpyen n-gun kaba hte lung wa ai majaw Lungja Kawng kaw na KIA dap ni kalut kau sai lam hpe Dapba lit nga hpyendu ni, KNG Jinghpaw Shiga Dap de shateng tsun wa ai.
Ndai shawnglam dap hte rai yang KIA Ba 3 a ahkyak ai shawnglam post masum hpe Myen hpyendap ni madu la lu ai lam re.
Myen hte majan n’nan byin hpang ai June shata hta mung ndai Dung 15 a Sang Gang post hte Bum Sen post ni hpe Myen dap ni madu la sai re.
Ndai ten KIA ginjaw a shawnglam dap ni de matsun tawn ai lam gaw shai ai lam n nga ai. Dai matsun gaw Myen dap ni hpe sa htim gasat ai lam n galaw ai sha, tinang shara de hpyen shamu shamawt shang wa ai ni hpe sha gap na matsun da ai lam rai nga ai.


text:
Shiga
Shada chye na n gap ai ten, KIA hpyenla langai gap sat hkrum
- Post 16 July 2012
- Last Updated on 16 July 2012
- By KNG
- Hits: 913
Jinghpaw mungdaw Hpakan Uru Sengmaw ga hta “shana chye na ai masa hte n gap hkat na galaw da ai shaloi” Myen hpyen hpung maga sadi run gap ai majaw, KIA dap 6 hpyenla langai hkrat sum, kaga langai laja lana hkala hkrum sai re.
Ndai manghkang gaw July 13, lai wa sai bat Manga Ya shani, Hpakan hte Nam Ya lapran byin ai re lam, ndai lam mu chye ai buga masha ni tsun ai.
Byin wa ai lam gaw, Myen hpyen hpung lai wa ai hpe KIA dap 6 hpyenla ni n gap ai sha shalai ai shaloi, Myen hpyenla ni ma ja gap ai majaw, KIA maga si hkala hkrum wa ai re lam chye lu ai.
Hkrat sum ai KIA hpyenla a moimang hpe bat Kru Ya shani makoi mayang hpawng galaw sai lam matut chye lu ai.
Ndai mabyin gaw maw ga de Myen asuya dap n’nan galai gachyai du wa ai aten hta byin wa ai re lam mung sagawn chye lu ai.
Maning June shata kaw nna Jinghpaw mungdaw hte Lahta Sam mung, shara shagu hta Myen asuya dap hte KIA lapran majan byin nga ai ten, Hpakan maw ga hta majan yawm nna sim nga ai masa re.


text:
KIO/KIA 50 Ning Hpring Hta, Hpa Rai Manau Nau Na Law?
- In Shagun Laika
- Last Updated on 01 February 2011
- By Hkakaburazi
- Hits: 2114
Hkakaburazi a kraw madai nsen hpe hpaw madun dat ai.
Jan. 31 shani na RFA Jinghpaw Nsen hpe madat hkrup nna, Wunpawng Mungdan Shanglawt Hpung (KIO/KIA) gaw du wa na Feb 5 hta ang ai 50 ning Rawt Malan Nhtoi hpe Mai Ja Yang e “Sinpraw Wundan Manau Poi” hte rau galaw na lam lawm pru wa ai majaw, grai mau let, myit n pyaw nga n’ngai.
Hpa rai, ndai daram sadi maja, hkyen lajang ra ai aten hta, Manau nau na da i? Anhte a poi shagu, ladu lanan du shagu, Manau nau nna poi galaw ai, pyaw manawt nna poi galaw ai gaw, shut nga mali ai. Dai ni na zawn, mabyin masa lam ni chyat magang wa nga ai sat lawat kata, aten maka hta, hpa rai Manau nau na? Hpa rai ka manawt na? Ningre ai lam ni a majaw, “Wunpawng Sha ni Pyaw Gumlawt na ten Du Sani?” ngu ai sumrai hpe lai wa sai kade nna ai aten hta Kachinnews kaw ningmu mara dat sai rai li ai. Dik shale, Manau n nau yang, poi n byin na re, nga jang mung, Manau gaw, anhte a yawn madai ai nsen, anhte amyu sha ni a awmdawm hpe marit ai nsen hpe shapraw ai hku nau ra na ga ai. Anhte a “lamentation” hpe shapraw ai nsen hku, nau ra na ga ai. Korea ni a 'Mijung Theology' hta, ‘mask dance’ ngu ai hpe shanhte a “n hkam sharang lu ai tsin-yam hpe shapraw ai hku” mung ka manawt lang ma ai lam mu lu ai. Dai ni anhte amyu ni, ndai daw de, hpa galaw tim, Manau nau, na sha myit dum ai zawn rai wa nga ga ai. Aten masa sat lawat maka hta hkan nna, galaw sa wa ra na ga ai. Wunpawng sha ni gaw, pyaw na ten n du shi ai. Hpa rai pyaw gumlawt, ka manawt, chyaru tsa lu, kyang lailen jahten, gumhpraw arang shama..na ga ta? Anhte amu madung gaw hpa rai nga mali ga ta? Dai ni anhte a ningmu hpe hkrang shapraw woi sa wa ai hta, law law a matu hkap la mai ai masa hpe lata lu na grai ahkyak nga mali ai. Ga shadawn hku mabyin nkau mi hpe yu ga.
Shanglawt ningbaw ningla ni hpa rai, amyu sha law law e kam hpa n lu ai zawn rai lai wa saga ta? Gap hkat jahkring ngut ai shingjawng shinglaw rai, myu ga de wutdek nta gap, mawdaw kaja mari jawn, lamu ga dinghput htingra n sharam ai mari mahkawng shaja, re ai gaw, shanglawt ningbaw ningla ni, lahta tsang magam gun ni, hte dai ni hte ni kahtep ai masha ni, jinghku jing-yu ni rai nga ai le. Hpun maling hkan, ja maw ni hkan mung, Shanglawt lahta tsang masha ni sha, ahkaw ahkang garan sha lawm lu nna, kaji kajaw re ai ni gaw, grau grau matsan panglai de hkrat shang wa ai lam ni byin lai wa sai le. Dai majaw, “ndai ni gaw teng sha wa, amyu mungdan hpe tsawra ai ni re i?” ngu ai ga san gaw amyu sha ni law law a kraw hta ung ang shagun lai wa sai hpe ningdang shara n nga ai. Dai majaw, shanglawt salang ni gaw, “privileged people” ahkaw ahkang a madu ni zawn, amyu sha ni a man e byin lai wa sai. Dai ni mung, Myen a BGF hpe ningdang nna, ya na zawn baw ja nga ai majaw, shanglawt hpe n-gun jaw ai ni mung law law bai nga wa sai. Raitim, matut manoi myit dum na lam gaw, anhte bandung hpe, ndai lam langai hte sha sa nna du lu na n re, hpe mung dum let, “myi sha latsa shatut, zai ladat ninggawn shaprut” let, amyu sha ni a shawng lam gam maka hpe gawgap sa wa ra mali ai. Ndai lam hte seng nna, shawng lang na nye a “Wunpawng Sha ni Pyaw Gumlawt na Ten Du Sani?” ngu ai laika a jahtum daw de ka bang da n’ngai. Bai tam hti lu nga ai.
Nye a ningmu hku gaw, Rawt Malan Poi hpe pyaw ai Manau poi hte n-galaw shangun mayu ai. Dai poi hta, sa lawm ai ni yawng a myit masin hta, roi rip dip up, sai chyup hkrum ai prat hpe myit n dik ai, ka-un ai, myit masin ni jasu ya ai poi hku mahtang rai ra nga ai. “Rawt malan” ngu ai ga nan pyaw ai poi n rai nga ai. Rawt nna malan ai, anhte a tsin-yam amyu myu: oppression, infliction, injustice, exploitation, suffering” amyu hpe myit n dik n kam hkam nna, dai zawn byin shangun ai rudi “root” hpe gumlang shakut ai “struggle” hpe matut ninggun ban ai poi she rai nga mali ai. Dai majaw, mai byin ai rai yang, ndai lam hpe lit nga ai salang ni sung sung myit yu ya na lajin n’ngai.
Ngai, amyu hte mungdan hpe tsawra myit kap, n-gaw n ja nga n’ngai. Raitim, amyu mungdan a matu ngai hpa garai n-galaw lu shi n ngai. Sinat laknak hpai nna Shanglawt dap de n shang tim, “bawnu marai shapraw, zai ladat ningnan shaw, myit masa ningmu lam waw” ai shara hta gaw, shang lawm gunhpai lu na shakut nga n’ngai. Maigan mungdan e, simsa ai shara ni nga ai. Raitim, anhte a dinghput htingra, sun hkauna, lamu ga, namsi namsaw ni hpe myit mangoi, n ja n hpra, sindun nga n’ngai.
Rawt malan poi kaw, Manau n nau ai majaw, akyu n yawm na re. Manau nau ai majaw, mahtang anhte akyu yawm na re. Wunpawng sha ni gaw, poi galaw, n dum n dam ka manawt, pyaw gumlawt na ten garai n du nga mali ai.. Chyeju hte Manau n nau saga law! Yawn madai n-sen mahtang shapraw ga law..


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
Ana Kaba hpe Ra Lata Poi Hte Sha Nmai Tsi Ai.
Myen hpyen asuya gaw dai ning laman hta ra lata poi galaw sana re. Lai wa sai shata hta ra lata poi upadi mung ndau dat sai. Rai tim, ndai ra lata poi hta 1990 ning ra lata poi dang tawn da ai NLD hte amyu bawsang mung masa hpung ni yawng ngu na daram gaw n shang shing jawng na lam daw dan kau sai. Dai hku daw dan ai ntsa hta shut ai , jaw ai nga nna ningmu amyu myu pru wa ai. Myen asuya galaw ai ndai ra lata poi gaw anhte mung shawa ni hpyi shawn nga ai rap ra ahkaw ahkang (equal rights) lu ai democracy mungdan de woi sa wa na ninggam re kun? Anhte mungdan labau hta byin lai mat wa ai ra lata poi hte shing daw nna, ra lata poi ngut ai hpang byin wa mai ai masa hpe sawn maram yu ga.
Ahkaw Ahkang Kaba Re
Ndai ra lata poi hta shang shing jawng na mung masa hpung ni law law pru wa sai. Anhte Jinghpaw mung kaw na gaw Dr.Tu Ja a Kachin State Progressive Party(KSPP) re. Shang shing jawng na ni a ningmu gaw si taw ai Myen mung a mung masa hpe bai jahkrung lu na, mung masa chyinghka hpaw wa na hpe myit mada ai. Ndai ahkaw ahkang hpe la nhtawm, gau ngwi sha ti nang ra ai ahkaw ahkang lu hkra shakut galaw mat na. Myen asuya hku nna mungdan hpe democracy byin wa hkra ning gam langai hpang langai galai shai ai(gradual transition) hku woi sa na hpe kam hpa myit mada ma ai. Ndai ralata poi shang na ningmu nga ai ni gaw shanhte hkum shanhte tatut hta hkan nna mung masa galaw ai ni (Political Pragmatists) ngu nna shamying ma ai.
Matut Ninghkap Na
Rai tim nkau mi gaw ndai ralata poi hpe ja ja ninghkap ma ai.Shanhte tsun ai hta, ralata poi hte seng ai tara upadi nan gaw Aung San Suu Kyi, 1988 jawng ma ningbaw ni hte amyu baw sang mung masa ning baw Hkun Htun Oo zawn re ni hpe nlu lawm hkra ding sang yaw shada nna ntara ai hku ka tawn da ai upadi re. Ralata poi shang tim 2008 ning gaw da ai tara(constitution) hte mungdan hpe uphkang ra na re majaw mungchying amyu sha ni hpyi shawn nga ai rap ra ahkaw ahkang ni lu wa na nre nga ma ai. Shan hte gaw myen asuya a ralata poi hpe democracy mungdan hkan na zawn, madang langai kaw tawn nna myit sawn ai ningmu (normative view) nga ai ni nga nna shamying ma ai.
Hpyen Gumshen ni a Ra lata Poi
Gara mungdan na hpyen gumshem ladat hku uphkang ai ni (Military Dictators) tim, tinang a daru magam(power) hpe aloi sha ntat chye ma ai. Ga shadawn, Myen mung na Ne Win, Zimbabwe mungdan na Robert Mugabe hte Indonesia kaw na Suharto ni re. Shanhte gaw mungdan kaw na daru magam(power) hpe ntara ai hku la da tim, shanhte hkum shanhte tara shang byin wa hkra ladat amyu myu hku shakut chye ma ai.
Myen asuya dai ning woi galaw na ralata poi a yaw shada lam mung, tinang hkum tinang tara shang ai asuya (de jury) byin hkra galaw na matu rai nga ai. Mungdan rapdaw kaw hpyenla ni a matu dunghkum 25% la tawn da nna, kaga mung masa hpung mung hpaw let mungdan a ahkyak ai uphkang rung hte sut masa rung zawn re hkan tinang a daru magam grau ja hkra galaw na ladat rai nga ai. Ga shadawn, Union Solidarity and Development Association gaw n (USDA)dai ra lata poi hta shang na matu tara shang mying jahpan jaw da sai re. Ya up hkang nga ai Myen hpyen du ni gaw dai hpung hta shang nna shang shing jawng wa na matu re. Dai zawn re ladat hpe Indonesia kaw Suharto jai lang wa nna “Dwifungsi” ngu shamying ai. Hpyen dap(Army) gaw mungdan hpe makawp maga ya ai wa(Defender) re ai zawn, up hkang ai wa(Ruler) mung re ngu ai myit sawn lam kaw na pru wa ai ladat rai nga ai. Ndai hpe yu yang Myen hpyen asuya gaw anhte mugndan hpe prat ding sa de woi sa na masing re ngu tsun yang nshut na re.
Ndai ralata poi hpe htingbu ASEAN mungdan, UN hte sinna mungdan ni mung asan sha ninghkap ai lam n madun shi tim, grau tara rap ra nna mungchying sha ni hte NLD shang lawm lu na matu shadut nga ai. Mungkan madang (international standard) dep ai ralata poi byin na matu hpyi shawn nga ai.
Rai tim, Myen hpyen asuya gaw tinang ra ai hku shanang nna ra lata poi hpe atik anang galaw mat mai ai. Dai hku lama wa galaw mat yang gaw lai wa sai 2008 ning hta Zimbabwe mungdan hta byin lai mat wa ai masa zawn mai byin wa ai.Zimbabwe mungdan na Robert Mugabe gaw Than Shwe zawn shi a mungdan kata na mungchying sha ni hte shi ntsa nra sharawng ai ni hpe lam amyu myu hku dukhka jaw, zingri ai lam ni galaw ai wa re. Dai majaw mungkan hta mying nkaja ai hku gum hkawng ai. 2008 ning March shata hta ra lata poi galaw ai shaloi Mugabe hte shing jawng ai Movement for Democratic Change(MDC) gaw ra lata poi hta dang ai. Rai tim MDC hpe ralata poi hta lam amyu myu hku mawp ai, masu ai lam ni galaw ai nga nna daru magam n-ap ya ai.Bai nna, MDC malawm ni hpe rim, sat ai lam ni, rung ni hpe pat kau ya nna dingbai dingna amyu myu jaw ai. Dai majaw Mugabe gaw June shata hta ralata poi kalang bai galaw na matu ndau ai shaloi MDC hku nna dai ralata poi hpe nshang na matu daw dan kau ai. Dai ralata poi hta Mugabe hte shing jawng na matu kadai nnga mat ai majaw, shi dang ai nga nna shi hkum shi ndau la kau ai. Rai tim htingbu Africa mungdan hte kaga maigan mungdan kaw na ni nmadi shadaaw ya ai. Matut nna lam amyu myu hku shi hpe MDC hte mung masa ga shaga na matu shadut ai majaw, shata mi nna ai lapran MDC ningbaw hte zaboi ntsa hta mung masa bawng ban ai lam galaw ra mat ai. Ya gaw darum magam hpe MDC hte garan lang nna democracy mungdan byin wa hkra jawmuphkang nga sai re.Myen hpyen asuya gaw Zimbabwe kaw na Mugabe ram pyi zen nna mungdan hpe kaja ai maga de du wa hkra lawan ai hku woi shayawn wa na kun ngu gaw aten sha mahtai lu jaw na re.
Labau tsun dan ai Ra lata Poi
British asuya kaw na awng dawm ahkaw ahkang lu ngut ai hpang Myen mung hta ra lata poi mali lang galaw lai wa sai. Shawng nnan lang na ra lata poi hpe June 1951 hte April 1952 laman galaw ai. Nnan hpang wa ai dinghku majan a majaw shata kaba hku aten la nna, dai ra lata poi hpe tsam mari galaw shangut la ai. Nambat lahkawng lang na ra lata poi hpe gaw 1956 ning April hta galaw ai. Nambat masum lang na ra lata poi hpe gaw 1960 ning February hta galaw lai wa ai. Yawng chye ai hte maren hpang jahtum lang na ralata poi hpe gaw Ne Win asuya(1962-1988) hkrat mat nna, hpyen dap lung wa ai aten 1990 hta galaw ai re. Ndai ra lata poi ni hpe mungdan kata hta dinghku majan mung matut manoi byin nga ai aten hta galaw mat ai re.Mung shawa lata tawn da ai asuya (Parliamentary Democracy) prat (1951-1962) hta galaw ai ra lata poi ni hpe 1947 ning gaw da ai tara(constitution) kaw mahta nna galaw lai wa ai. Dai ra lata poi mahtai hpe hkrang shapraw ya ai lam nga ai. Hpang jahtum lang na ra lata poi hpe gaw da ai tara(constitution) nnga ai lapran kaw galaw lai mat wa ai. Dai ra lata poi mahtai hpe gaw hkrang shapraw ya ai lam nnga mat sai. Lai wa sai aten na ra lata poi ni gaw, madang langai du hkra rap ra ai nga nna Myen mung masa hpe maram ai ni tsun ma ai.
Ra lata poi ni kade galaw wa tim, anhte myit mada nga ai democracy hte rap ra ahkaw ahkang gaw tsan nga ding yang re. Ndai zawn byin ai gaw anhte mungdan hta shaning law law kaw na ru jung nga ai mung masa manghkang hpe shawng nhparan ai majaw re. Byin nga ai dinghku majan hpe ladat jaw ai hku n shazim ai. A Myu bawsang ni hpe lam amyu myu hku dip sha ai. Shaning law law mi lak nak lang nna hpyi jahtau nga ai amyu baw sang ni a rap ra ahkaw ahkang (equal rights) hpe n madat ya ai. Dai sha n ga, mare hkan nga let mung masa galaw ai ni hpe mung lam amyu myu hku dingbai daina jaw ai. Mung shawa ningbaw ni hte zaboi ntsa mung masa bawng ai lam n-galaw ai. Mung shawa masha langai hkrai a mung masa hta shang lawm lu ai ahkaw ahkang ni mung grau yawm mat sai. Dai gaw anhte a mung masa rawt jat lam(political progress) grau grau nyem wa ai lam hpe madun nga ai.
Mung Shawa Myiman Dagraw ai Hpyen Gumshen Uphkang Ladat Nnan de
2010 ning ra lata poi ngut mat tim, Myen hpyen dap uphkang lam gaw naw a nga nga na re. Dai hku byin hkra mung lahta kaw tsun lai wa sai zawn 2008 ning gaw da ai tara (constituion) hte ra lata poi upadi ni gaw myen hpyen asuya hpe shim lam lu na matu madi shadaw tawn da ya sai. Dai majaw buga rawt jat bawng ring lam ni galaw lu ai ahkaw ahkang ni loi grau mai pru wa tim, an hte yawng myit mada ai zawn galai shai lam kaba byin wa na masa nnga ai. Myen hpyen asuya gaw tinang dum nta masha, ninawn ai amyu ni a matu sha myit nna mungdan a sutgan hte nhprang rai ni hpe tinggyeng akyu hku kam mara jai lang, mung shawa ni hpe roi rip nna, lagut, damya zawn uphkang ai asuya(Kleptocratic Government) hkrang de she woi sa wa na re. Ndai zawn re uphkang ai npu hta anhte a mungdan na nhprang sut rai ni hpe Miwa, Gala hte htingbu mungdan ni aloi sha htu shaw lu nna amyat kaba naw lu nga na re. Anhte buga ginra na mung shawa ni gaw ntara ai lam amyu myu hpe n gun da ting let naw hkam sha nga ra na re.
Dai majaw ndai ralata poi galaw ai lam gaw labau hta shut lai wa ai zawn, kalang bai woi shut ai lam sha rai nga ai. Myen hpyen asuya hku nna shawa masha yawng myit mada ai democracy mungdan byin hkra kaja wa nan woi galaw mayu ai myit rawng yang gaw, amyu bawsang ningbaw, NLD ningbaw ni hte shawng mung masa bawng ban jahkrup ai lam ni galaw ra ai. Dai zawn shawng bawng ban jahkrup nna National Reconciliation byin wa hkra UN hte mung shawa ni hpyi shawn nga ai mung shaning law law rai sai. Dai nrai yang, anhte a mungdan gaw democracy hte naw tsan nga na re.
Ralata poi shang na ningbaw ni hpe chye na ya mai tim, shanhte myit ai hku nbyin wa ai sha, Myen hpyen asuya akyu jashawn ai kaw ap nawng kau ra ai ni sha byin na hpe mung dum ra ga ai. Dai hku byin mat yang gaw yawn hpa rai nga ai.
Gara hku mi rai tim, George Orwell a grai mying gum hkawng ai Animal Farrm laika buk kaw na zawn “dusat dumyen ni yawng gaw rap ra ai, rai tim du sat du myen nkau mi gaw kaga ni hta jan nna grau rap ra ai” ngu ai, n tara ai shinggyin wuhpawng gaw de sa wa na masing hpe amyu baw sang(ethnic groups) hte mung shawa masha ni yawng ladat amyu myu hte matut ning hkap sa wa na re.


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
Mung Masa Hta Mam Ting Ai Ni
Ndai bat DKBA ningbaw langai rai nga ai Col Chit Thu gaw Karen Mungdaw, Myawaddy mare kaw e, Singaporean Engineer she shap hkra rai, grai hkyik hkam ai n'ta langai mi, gap nna, n’ta ding shawn shang poi hpe March 24 kawn 26 ya du hkra galaw nga ai lam, na chye lu ai. Rawt malan ningbaw ni, rawt malan galaw ai, grai awng dang nga ma ai le i. (political change) Mung masa galai shai na matu, (human rights & democracy) aq matu, rawt malan galaw ai nga nna, (Political situation) mung masa gaw, galai shai wa ai lam n’nga, rawt malan ningbaw ni aq n'ta jawm gaw, grai galai shai wa nga ai le i.
Mung masha ni daini tam daini sha na lu sha, tam sha yak, ma jawng jahpyu nlu na, shani shana myitru yak nga ten, laiwa sai 2006 July shata hta, Hpyen Asuya ningbaw Than Shwe aq shayi sha hpumdim Thandar Shwe a Hkungran Poi hta, gumhpraw US dollars wan kaba ($50 million) ma n'na, galaw lai wa sai lam mung na lu saga ai. Ndai zawn re myen hpyen asuya (SPDC) ningbaw ni hpe, Mungkan a n'hkru n'shawp dik ai, mungdan hte n’hprang sut rai sut gan ni hpe, tinggyen akyu ara a matu hte n’tara ai hku, tinang aq mung masha shingma n’tsa, man ting sha ai ni ngu n’na, mungkan ting, jahpoi ahpyak, mara shagun hkrum nga ai ni re.
Ya na shiga hku nga yang, SPDC ningbaw sha n’ga, (ethnic) bawsang amyu rawt malan ningbaw ni hta mung, ndai zawn re myit jasat hte, mung masa galaw nga ai ni, lawm nga ai hpe mu lu nga ai re. Mung masha ni shat hpa n’sha matsan jam jau nga ai hpe mu nga ninglen, SPDC hpyen ningbaw ni zawn rai, mung masa rawt malan bungli hpe yi hkau na, shatai n’na, wutdek n’ta rawng ja gumhpraw mahkawng hpaga ga ai rawt malan ningbaw ni mung nga nga ai hpe mu lu nga ai.
Rawt malan ningbaw ni, mung masha hte, myit masin, hkum hkrang langai n’re ai sha, ningbaw galaw ai ni gaw, (ruling class) up hkang ai ni, (business elites) ja gumhpraw lu su ai ni, rai ra ai hku n’na, Myen hpyen ningbaw ni aq n’hkru n’kaja ai akyang lailen ni hpe, kasi la n’na, mung masa galaw let, mam ting nga ai ni lawm nga ga ai.
Rawt malan n'awng dan ai (reasons) amyu myu nga ai kaw e, ndai baw myit jasat ni a majaw mung rai nga ai. Kaja wa ap nawng shakut nga ai ni myu tsaw kaji kaba share shagan ni a matu mung, dingbai dingna lam ni rai nga ai. Ndai zawn re myit jasat the gaw, (Burmese dictatorship regime) myen hpyen asuya hpe gau lau awng dau kau lu tim, tinang amyu hta, dictatorship regime, bai n’paw pru wa na ngu, n’lu tsun nga ai. Loi li rai rai yang, corrupted politicians ni rai na rai n’na, masa sawng yang, dictatorship regime gale de gale na rai nga ai. Shaloi gaw mungdan hte mungmasha a akyu yawm hpa rai n’na, amyu langai mi rawt jat na aq dingbai dingna rai nga ai. SPDC ningbaw ni majaw myenmung masha ni kade jam jau ra ai the, myen mungdan mungkan aq matsan dik ai mungdan de du mat wa ai gaw, de majaw rai nga ai.
Wunpawng myu sha ni hte kachin politics hpe, myit masin hkum hkrang ding ding man man hte ap nawng daw jau nga ai ningbaw ni hpe, hkungga jaw dat n'ngai.
Wunpawng myu sha ni kaw mung, hkungga gying ai ningbaw ni nga ai zawn, nhkungga gying ai ninbaw ni nga ga kun? Myit yu ga! Anhte Wunpawng myu sha ni kaw mung, Thandar Shwe a hkungran poi, DKBA ningbaw Chit Thu a n’ta ding shawn shang poi zawn re ni, nga ga kun.
Chit Thu gaw DKBA (the Democratic Karen Buddhist Army (DKBA) Battalion 999 a commander rai n’na, DKBA kata ana nga dik htum (the most powerful man) mung rai nga ai. Myawaddy kaw galaw da ai shi a n’ta hpe Chit Thu gaw “Chit Thu Hkaw HtingNu” shing n’rai “Chit Thu-Myaing-Tsan-Ing” ngu shamying da n’na, n’ta ding shawn shang poi hpe gumhpraw sen 100 lam ma hkam let hpe March 24 kawn 26 du hkra galaw ai lam chye lu ai. DKBA ningbaw Chit Thu gaw tinang amyu rai nga ai KNLA (Karen National Liberation Army) hpe myen hte pawng n’na gasat ai Karen rawt malan Uhpawng rai n’na, de a majaw, myen Asuya kawn, gumhpraw law law the hpaga yumga ahkaw ahkang law law jaw da hkrum ai, uhpung re lam, shiga dap law law kawn chye lu ai.
Daini na ten hta Chit Thu zawn re ni, anhte wunpawng myu sha ni hta mung, lawm nga ga ai kun? Tinang hkum tinang myit yu ga!
Wunpawng myu sha ni hta, kachin mying gang n'na, rawt malan gabaw hte, mung masa galaw ai nga n’na, mam ting ai ni, lawm nga ga kun. Rawt malan hkrun lam hta grai ap nawng lai wa sai majaw mung masha hta loi sha gaw akyu hkam sha jan ra ai ngu, Chit Thu zawn hkam la ai ni mung nga na re. Raitim rawt malan galaw hpang wa ai shaloi na pangdung hpe bai myit yu ga. Amyu sha ni a shinggyim ahkaw ahkang hte mung masa ahkaw ahkang hpe lu na, matu rawng malang galaw ai she rai mali ai. Rawt malan n’awngdang shi ai majaw, mung masha mung, daini du hkra, matsan mayan dip rip ai kata kaw naw rai nga ai.
Mungkan hta rawt malan uhpung mungdan law law hta nga nga ai re. Myu tsaw ningbaw kaja share shagan ni ngu ai gaw, tinang hkum hpe tinang hkum shagrau la ai ni n’rai. Mung masha she shagrau shaa nga ai. 2002 East Timor mungdan lu ai shaloi na video sumla hpe yu yang mung rawt malan kaji kaba yawng hkra hpe, mungmasha ni lak san poi kaba the shagrau sha-aa ai hpe mu lu na re.
Kaja wa rawt malan ngu ai mung, n’hkru n’kaja ai hpyen asuya hpe kasi tai kaja ai myit masin (good morality and ideologies) hte akyang lailen (democratic actions and practices) madun let, mung masha hpe woi awn na ahkyak nga ai. N’rai yang gaw, rawt malan ngu ai lachyum pru na n’rai n’na, dictatorship SPDC asuya hte maren mara, mung masha aq myi ju, mayan htau ai, hkrum na ria nga ai. Grau n’na gaw mung masha ni (cycles of inequality) tara ram ra lam n’nga ai uphkang ai kata zimyam hkrum sha nga na rai nga ai.
Daini na ten hta, wunpawng myu sha ni hta kachin mying hte sinat hpai n’na mung masa galaw ai uhpung law law rai wa sai. Dai hta yawng chye ai KIO, NDA-K, KDA, Du Kaba La Sang Awng Hpung, hte Adang Hpung ni mung lawm nga ai. Ndai uhpung ni the seng n’na, kadai gara uhpung gaw mungmasa uhpung the bung pre n’na, kadai nigaw mung masha akyu ara n’sen hpe shaga ya nga ai, ngu ai gaw, mung masha chye na re. Laiwa sai ten ni hta, mung masha ni lapran, gara Du salang hte shan the a kashu kasha ni gaw lak lai n’na lu su nga pyaw wa ai ngu ai hpe htai lai ai lam ni mung nga lai wa sai.
Makau salang ni gaw ndai zawn htai lai shadum la hkat ai hpe hkap la ai ni nga ai zawn, makau mi gaw shatan ai, ningbaw ni Lusu wa ai hpe manaw masham myit rawng ai, nga ai ni mung nga na re. Ya ngai ndai laika ngau hte bawngban htai lai ai lam ni gaw, rawt malan hkrun lam, rawt malan hkrun lam the, grau n’na bung pre n’na, mai kaja lam de, shawng de sit sa wa lu na hpe myit mada ai. N’hkru n’kaja ai myen hpyen hpe woi rawt malan ai anhte aq wunpawng myu sha ningbaw ni, kasi kaja tai let, myu sha ni hpe woi awn lu u ga law.
Tang madun ai,
Hkun Sam


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
About Us
Yaw Shada Ai Lam:
Kachin Review a yaw shada ai lam gaw, W.P wuhpung wuhpawng kata, buga kata byin nga ai masa lam ni hpe mungkan hpaji ningmu hku nna dinglik yu ai laika ngau ni hpe mara mat wa na matu re. Freedom of Expression hpe jai lang let, Wunpawng amyu sha lam yan hta, maga mi hku n’na, shang tsap ap nawng lu na, yaw shada ga ai.
Amying Shingteng:
Kachin Review ngu, amying shingteng shamying ai gaw, galai shai nga ai mungkan prat masa hta, English ga hku "Review" ngu ai hte maren, Wunpawng ayusha ni hte seng ai mung mungsa, sutmasa, nga pra lam masa, amyu sha mai kaja lam bawng ring lam ni hpe, laili laika hte htai lai sawk sagawn mahtai tam ai lam galaw lu na, yaw shada let, shamying ai re.
Kachin Review Hpe Galaw Ai Ni:
Kachin Review a editor hpung malawm ni, laika ka ai writers ni gaw mungkan shara shagu na dakkasu jawng hkan e hpaji hka ja nga ai Wunpawng jawngma ni rai nga ma ai. Kachin Review hpe wuhpung wuphpawng langai kaw na mung garum gahtau ai lam n'nga ai sha, Amyu sha lam yan hta myitrum ai ni hku n'na, dangdi ai made ja gumhpraw hte, wang lu wang lang, hpaw ning htan tawn ai re.
Anhte A Myit Mada Lam:
Kachin Review hpung ni hku nna, myit mada ai gaw, madu hkaja kung kyang ai amu hpe sha madung dat nna galaw ai lai len (professionalism) hpe n’gun jaw mat wa na matu re. Dai majaw Kachin Review kaw na laika ka ai ni gaw, madu hkaja kung kyang ai subject hpe lit la na ka mat wa na ni rai nga ai.
Shiga Website Nre:
Ndai website gaw shani shagu byin ai shiga hpe madung da ai nre ai sha, mabyin masa ni hpe dinglik yu let ka da ai laika ngau ni hpe madung dat ai website rai nga ai.
Freedom of expression, freedom of thought and freedom of press ni gaw, Amyusha langai galu kaba na lam hta, ahkyak la nga ai hte maren, ndai zawn re ahkaw ahkang hpe, jai lang akyu jashawn hkap la chye ai Amyu tai wa lu na matu, Kachin Reviw gaw n’gun jaw, shaman, jai lang mat wa na matu re. Ndai yaw shada lam ni awng dang lu na matu mung Kachin Review hpe hti ai shawa masha kaji kaba yawng a shang lawm n’gun jaw ai lam gaw grai ahkyek nga ai.
Anhte gaw grai tai ai ni n’rai. Ya she ning nan hpang ga ai re majaw, ra rawng ai lam ni hta, jawm hpaji jaw la na matu mung akroi anoi hpyi shawn dat ga ai.
Kachin Review kaw sa chyai, hti n'gun jaw la ai majaw, Grai Chyeju Kaba Sai!


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
AMYU MAT SANA KUN?
Democracy lu yang masha law ai amyu ni gaw masha n law ai amyu ni hpe ra lata n-gun (majority vote) hte dang sha kau na kun? nga nna nkau mi myit tsang ma ai. Nga kaba gaw nga kaji hpe sha, amyu kaba ni gaw amyu kaji ni hpe sha nga ai. Ndai mugkan ntsa e lamu aga mayu nna amyu n mat, masha shada mayu nna amyu mat ai nga hkrit tsang ma ai. Teng ai. America mung hta e Red Indian ni hpe Uropa na shan hpraw (Europeans) ni sat shamyit kau ai majaw Red Indian amyu tsawm ra htum mat sai. Myen mungdan hta moi na grai hkik hkam sai (civilized societies) Pyu, Thet, Kann-yan amyu masha ni ya mat wa magang sai. Kadu amu masha ni gaw shanhte amyu hpe shanhte SAK amyu ngu shamying ma ai. Dai gaw ASAK ngu ai rai nna Myen ga hku Ah-Thet (asak) shing n rai Thet ngu ai lachyum pru ai. Moi na Thet amyu angaw angam rai nga ai. Wunpawng sha ni moi Majoi Shingra Mongolia kaw nna Miwa mung (China) maga de htawt sa wa yang Miwa du hkawhkam ni hpe n dang ai mjaw Miwa mung(China) hte Kala mung (India) lapran de du wa ai lam labau hta sagawn la lu ai.
Ya bai amyu kaba ni alapran e Kachin State ngu nna majoi hpawng de nga yang myit ru myit tsang lam ni bai pru sai. Ndai Kachin State kade na hkra grin nga nna Jinghpw Wunpawng sha ni kade na hkra hkam jan lu na kun? ngu ai ga san gaw myit yu chye ai Wunpawng sha shagu a baw hta rawng ai ga san rai nga ai.
Wunpawng sha ni nawku kam sham ai Karai a Mungga hte maren nga yang, Wunpawng sha ni hpe Karai Wa lata la sai majaw amyu n mat na re. Masha law ai ni she galoi mung up sha lu na nga yang Miwa hte Kala gaw mungkan ntsa e masha law dik re ai majaw, mungkan hpe up sha kau sana re. Mungkan labau hpe yu yang, masha n law ai British amyu masha ni Miwa mung hte Kala mung(India) hpe up sha laiwa masai. Mungkan ting hpe tinang hkrai up sha na matu amyu law law shakut lai wa yu masai. Babylon, Syria, Assyria, Egypt, Persia, Greek, Roma(Rome), France, Germany(Hitler), Italy(Mossoulini), Japan, Communist Russia, Communist Miwa, Moslem(Osama Ben Laden hte Sadam Hussein) ni yaw shada lam kaba hte mungkan ting hpe up sha na matu laja lana shakut masai. Mungkan chyen mi hpe gaw lu up lai wa masai. Dai ni mung EU hte kaga Asian mungdan ni dai hte maren shakut nga ma ai. Dai ni mungkan hpe up na ahkang USA hpe Karai Kasanag jaw ai myi hte chyaw mu lu ai. Hpa majaw ta? England mungdan na hkaw hkam ni coronation hkaw hkam aya dang ai shaloi Chyoi pra ai Karai Kasang a Chyum laika buk hpe magra jum nna dagam ma ai. USA mungdan hpe mungdaw 13 hte nna gaw e sa wa yang Chyoi pra ai Chyum liaka hta npawt nhpang tawn nna shanhte a dollar gumhpraw ni hta In God We Trust ngu ka shakap m ai. USA gumsan magam ni aya hkap la ai shaloi Chyoi pra ai Chyum laika hpe magra jum nna dagam ma ai. Karai Kasang gaw "Ngai hpe shagrau ai wa hpe Ngai shagrau na we ai Ngai hpe dagam ai wa hpe Ngai dagam kau na nngai" nga nna tsun da ai re. AD 1014ning hkan Myen mung dan e Anawrahta hkaw hkam up nna grai hkik hkam lai wa sai. Dai ten hta America hpe mu tam ai Columbus a kaji dwi, kaji ke ni pyi garai n shangai ma ai. Dai ni America mungdan asak 200 ning jan(1784-2005) naw rai na ai. Gara mahtang grau nga a ta? Myen mung dan gaw Karai Kasang a sasana hpe pat shingdang nga ai. Nawku hpawng ni, mung shawa hpawng ni hpe pat hkum nga ai. Nawku htingnu ni n mai gap ai, n mai gram ai. Marai mangai hta jan nna nta hkan n mai hapawng de ai. Nawku htingnu n re ai kaw nawku htingnu zawn n mai jai lang ai ga nna pat nga ai. Laban shani shawa amu galaw n sa n mai tara jahkrat ai n rai i? Dai hku aming jahkrat ai myitsu ni gaw moi shawng de sasana jawng hkan hpaji sharin nna chye chyang kunghpan mat wa aini n rai i? Dai rai nna mungkan hta matsan dik ai mungdan ni hta lawm nga sai n rai ni? Mungkan hta myi man n lu dik n rai ni? Mung shawa masha ni madai nga ai n rai ni? Mung masha ni gara de hprawng shingbyi nga ma ni? Karai Kasang a shaman chyeju gaw kadai ni hkam sha nga ma ni?
Israel masha ni hpe yu ga. Mungdan kaji ai. Masha n law ai. Kadai wa Israel ni hpe kam ai mi di lu ma ni? Makau grup yin e Arab hpyen ni hti n dang hkra law nga ai n rai ni? Kru ya majan hta gara maga de karai Kasang lawm nga a ni? Karai Kasang lata la ai masha hpe hkra ai wa gaw Karai Kasang a singgan myi sha (pupils of God's eyes) hpe hkra ai wa rai nga na, Karai Kasang matai htang na nga ai ga sadi nga ai n rai ni? Abraham hpe Karai Kasaang shaga la ai shaloi"Nang hpe shaman ai wa hpe Ngai shaman na nngai, Nang hpe dagam ai wa hpe Ngai dagam kau na nngai" nga nna tsun ai ga gaw dai ni du hkra teng nga ai n rai ni?
Karai Kasang hpe n chye ai amyu ni mungkan labaau hta grai hkik hkam lai wa masai. Miwa hkawhkam ni deng 1500 galu ai mau hpa wut shakum bunghku (The Great Wall) hpe mung shawa masha n-gun katsing (luuk-aah) hte hkrai woi galaw ma ai. Mongol Tartar hpyen ni hpe shingdang na matu yaw shada nna galaw ai re. Masha wan wan sen sen si sai. Hpa akyu pru a ta? Bunghku sin ai ni hpe mayun kumhpa jaw nna masum lang tup Miwa mng hpe shang gasat kau ma ai. Babylon hkawhkam wa maigan hkawhkam shayi hpe hkung-ran la yang bum lang shagawng hpe marit ai nga ai majaw Tigris-Euphrates hka kau mayan e mung masha n -gun hte lamu dep nampan sun naura bum woi galaw sai. Mau hpa kaba langai mi rai nga ai. Mung masha asak grai sum sai. Kadai hpe akyu n jaw ai. Egutu Pharaoh ni mung masah n-gun hpe ja lang nna Nile hka nu a sinna maga de Pyramid ni woi galaw ma ai. Mung masha grai si ai. Mauhpa pyramid ni dai ni du hkra nga nga ma ai. Kadai hpe akyu n jaw ai. India mungdan na Maharajah langai shi a tsawm dik madu jan grai naw mahkawn ai si mat ai majaw myit n wai nna Taj Mahar lup htingnu galaw nna lup da ai. Shi a mungdan na hkik dik laksama ni hpe galaw shangun ai. Gumhpraw grai ma ai. Dai ni na manu hte pyi dollar wan kaba dan nga ai. Mungkan hta mauhpa kaba langai mi rai nga ai. Kadai hpe akyu n jaw ai. Dai lup htingnu galaw ai laksama ni dai zawn re ai htingnu bai n gaw gap lu na matu shante a lata hpe daw kau ya ai hkrum sai. Dai hte maren kaga seven wonders of the world hpe myit yu yang chye ram sai.
Dai ni mungkan masha ni hpe akyu jaw ai mawdaw, wan leng, myithprap wan, nbung li, computer, jak arung arai, tsi mawan amyu myu hte, volleyball, bsketball, bawlung soccer,ginsup hpan amyu myu, Red Cross, Wan sat dap,YMCA, UN mungkan Wnpawng hpung, zawn re ai ni yawng ngu na daram karai Kasang hpe hkrit hkungga ai masha ni hpe Karai Kasang hpaji byeng-ya bang ya nna gyin shalat shapraw da ma ai. Ndai gyin shalat ninghkrin (inventors) nkau mi hpa dakkasu pyi n lung yu ma ai. Kadai wa hpe karai Kasang jai lang nga a ta?
Wunpawng sha ni n law tim Karai Kasang lata la sai amyu e ai majw Karai Kasang n kabai da na re. Wunpawng sha ni hpe hkra ai wa gaw Karai Kasanga a shainggan myi sha (pupils of God's eyes) hpe hkra ai wa rai nga ai. Moi Nineveh mare hpe de nna Israel masha ni hpe dip sha lai mat wa saai Asyria (Asuri) mungdan ya kanang rai ta? Ya hkam sha ai ruyak gaw Wunpawng sha ni hpe Karai Kasang wunkat jaw nga ai rai nga ai. Egypt (Egutu) mung hta Israel amyu masha ni 430 ning hkam sha ai hpe myit yu ga. Wunpawng sha ni n law ai majaw num mali hpra la yang masha gaw htam mali kalang ta jat wa na re. Rai tim karai kasang n lawm yang kashu kasha l tim kaman li la sha lu kau nna terrorists sa jat wa na re. Karai kasang hte rau rai yang masha n law tim masha law ai ni hpe lam woi na re. Ngam nga ai kangka masha the faithful remnant hpe jai lang nna amu kaba galaw ai Hpan Karai Yehowa gaw Wunpawng sha ni hpe jai lang akyu jashawn u ga. Wunpawng sha ni hta na PhD hpaji ninghkrin hte inventors gyin shalat ninghkrin law law pru wa ga law. Madu Yehowa htani htana agrin agrau nga ai hte maren Wunpawng sha ni hte Wunpawng mungdan tut nawng e a grin agrau nga u ga law.
2 comments:
hpamajaw kachinreview.com kaw na blog de galai kau ai ta? grai hti npyaw mat sai. moi gaw galoi mung shang hti hti re ai re wa. grai nhkrak mat sai law. myitshang sha na zan nrai mat sai. grai myit npyaw sai wa re.ReplyDelete
Grai Myit n-gun lu ai law!! ndai ''AMYU MAT SANA KUN?'' hpe hti nna. Ndai zawn laika ngau law law naw ka ya rit sara e!!ReplyDelete


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
TINANG LABAU TINANG KA
Anhte Jinghpaw Wunpawg sha ni hpe hpu nau Sam (Tai Yai) amyu masha ni gaw Hkang ngu nna shamying ma ai. Lachyum gaw karing karang bum masha ni ngu ai rai nga ai. Miwa ni gaw Shan Htuk ngu shamying ma ai. Dai mung grai kaja ai lachyum n rai. Masha chyazai ni gu ai sha rai nga ai. Hpu nau Myen (Bamah) amyu masha ni gaw Ka-Chin ngu shamying ma ai. Nkau mi lachyum hpyan ai gaw grai ka mayu sharawng ai amyu ni, manau htawng ka hte ka manawt ai lam hpe grai kut ai amyu ni ngu ai lachyum pru ai. Dai majaw, ndai amyu masha ni hpe gumhpraw loi loi shaw nna poi galaw ya, Pyi Htaung Tsu poi hkan htawng ka sa ka lawm shangun rai shalen abawk myit shapyaw ya nna up sha kau yang yang grai kabu chyeju dum ai amyu ni ngu mu mada ai rai nga ai. Jinghpaw myitsu nkau mi tsun ai hku nga yang, Inglik du ni ya na Jinghpaw mungdaw Mogaung mare de du yang Jinghpaw htinggaw mi hte sa hkrum ai. Nanhte kadai ni rai myit ni? ngu nna ga byan ai masha hku nna san yang, Ga Hkyeng ni rai ga ai ngu htan ma ai da. Dai hpe shan hpraw wa ga n brat ai majaw Ka-Khyeng amyu masha ni ngu ka matsing mat wa sai da. Sinna mung na Inglik hte American masha ni a na hta K hte G maren sha zawn na nna n chye ginhka ai hku rai nga ai. Dai majaw Ola Hanson ka shalat ai Jinghpaw laika hta Ganu Gawa ngu na hpe Kanu Kawa, Gashu Gasha ngu na hpe Kashu Kasha,Garai Gasang ngu na hpe Karai Kasang, nga nna ka shalat da ya sai rai nga ai. Dai Ka-Khyeng ngu ai hpe Myen ni ga n brat ai majaw Kachin ngu nsen shapraw ai kaw na dai ni mateng Kachin mying lu mat ai rai nga ai. Jinghjpaw myitsu nkau mi gaw Kachin ngu ai hpe Kahkyin Gumdin ai amyu masha ni re ai majaw Kahkyin amyu ngu ai kaw na Kachin byin wa ai nga ma ai.
Hpa mi rai rai, Jinghpaw Wunpawng amyu sha ni dai ni du hkra n si n mat, kaga amyu masha ni a lapran e mung daw mungdan buga lu nna asak naw hkrung nga ai gaw Karai Kasang a chyeju rai nga ai. Rai yang moi nga lai wa sai zawn majoi shig-ra de bai nhtang wa mung n mai sai rai. Tinang a buga hta sha yawng hpawng majaw nga nna sinat lang ai ni a npu e yawng jawm hkam mana sha nga nna mung shawng lam de grai wa rawt kaba na lam mi n mu. Maigan de hkum sa mu ngu tim Wunpawng sha ni lwi hkrat wa ai ginru ginsa gaw, mali hka nui zawn jahkring da mai ai baw n rai. Buga de bai nhtang wa marit ngu yang shara yen ya na kun? ngu ai ga san hpe kaning ngu htai na rai? re ai majaw, buga sin ai ni sin, mungkan de majen je ai ni je rai ra sai aten du wa sai rai nga ai. Ning rai masha amyu ni a lapra e du mat wa ai Wunpawng sha nkau mi gaw tinang a myu ga shaga na pyi hkrit hkrit, Jinghpaw ga hkum ga mu she ngu yang, nga nna ginhtim dingyang, rai tim myu tsaw mung tsaw ga gaw n shayawm rai nga ma ai. Masha amyu ni a lapran e nanhte kadai ni rai myit ni? kanang na du sa wa ai rai myit ni? ngu hkap san yang, tinang a ginru ginsa labau hpoe hkrak tsun dan lu ra ai. Majoi mi hpun tsat wa tsat nga pra nna law wa ai amyu ni n re, moi kaw na tinang a du salang hte hkrak, buga hkrak lu ai amyu mashas ni re ai lam tsun danm lu ra ai. Ngai kade kasha mung n re, ngu yag kanu kawa n lu ai n-gyi ma (people with no identity) hku hkap mu mada nna gara zuphpawng hta mung tinang amyu a kasa tai nna dung lawm lu na n rai. Tinang kadai re ai ngu ai hpe hkrak tsun hkai dan lu na matu, labau lasang htung hking lai li laika ka mazing da ai hkrak lu ra ga ai. Majoi mi n-gup aga hte sha hkai ai labau ni gaw shara langai kaw na amyu mi, buga gin-ra langai kaw na labau maumwi amyu mi, amyu lakung langai mi hkai ai amyu mi rai n hkrum hkat nna masha amyu ni a lapran e mani hpa (laughing stock) tai na rai nga ai.
Dai majaw tinang a amyu htung hking labau ni hpe laika hte hkrak(documentation) ka matsing nna laika buk (reference books) ni dip shapraw da ra nga ai.
Tinang amyu sha ni labau hpe tinang nan n ka mazing da yang htawm hpang de gaw anhte n-gup hte hkai ai maumwi(oral history) mat mat nna, masha amyu ni ka ai anhte a labau laika ni sha ngam nga na rai nga ai. Ga shadawn Dr Ola Hanson ka ai The Kachins: Their Customs and Traditions laika buk, Jau Gillote ka ai The Kachins hte kaga maigan masha ni ka ai anhte a labau gaw shinggan masha e mu mada ai hku ka da ai labau (Objective History) sha rai nga ai. Myen amyu masha ni ka da ai Jinghpaw Wunpawng sha ni a htung hking hte labau ni mung Myen amyu ni a mu mada ai jut hku ka da ai laika ni sha rai nga ai. Ndai zawn shinggan masha ni ka ai anhte a labau htung hking laika ni gaw shanhte na ra ai lam ni sha ka shalawm nna shanhte n na ra ai lam ni hpe jahkrat ngam da na rai nga ai. Anhte myu sha ni a labau htung hking, myit masa ni hpe anhte amyu sha ni na ka ai (subjective History) hta grau jaw grau teng ai labau laika n nga sai.
Moi gaw anhte amyu sha ni laika n lu ai. Shan hpyi laika ju sha kau ai ngu ai mau mwi gaw lu la sai manu dan ai arai hpe n gawn n sawn di nna shamat kau ai ngu ai lachyum rai nga ai. Ya Jinghpaw, Rawang, Lisu, Lachid, Zaiwa, LhaoVo, Nung, NgoChang Wunpawngh amyu sha ni laika lu shajang sai. Tianang a labau hpe tinang n ka mazing da yang htawm hpang de anhte a kshu kasha, shu mashi shu masha ni a prat hta tinang labau, htung hking, aga, laili laika, hte lu la da sai mungdaw mungdan buga du hkra bai shamat sha kau nna, n teng tim masha ni ka da ya ai anhte a labau ni sha ngam mat na tsang ra ai. Ya ten hta amyu lakung shagu Lhtaw Lawhkum ni alabau, Labang ni a lakung lama ni a ;abau, Marip ni a lakung lama ni a labau, Hkashu hkasha, Kareng pyeng tingsa, Minji Minla,Udi Chyang Maja, Nhkum Lamai, Maru Tangbau, Zaiwa, Lachid, Ngocang amyu shagu tinang a labau tinang ka wa ai hpe mu lu ai majaw kabu shara rai nga ai. Dai hta grau nna gaw, Jinghpaw ni hkai ai Sumpra bum, Danai, Manmaw , Mungmyit Sinli shara shagu hkan na labau, Joiwa dumsa ga ni hta rawng ai anhte amyu sha ni a labau ni, LhaoVo, Lachid, Zaiwa, Rawang amyu sha ni hkai ai labaui ni hpe dingyang ka jahkrat shing daw dan ra sai. Ya prat na Labau Hpaji MA in History, PhD in History sharin awng la ai Jinghpaw Wunpawng shayi shadang sha ni anhte a labau gara prat gaw BC gara shaning daram rai na, Labau gara prat gaw AD galoi rai na ngu ai hpe hkak hkrak mungkan madang hku hkap la nna shamyet shanat ai laika(reference books) byin hkra ka shapraw ra sai. Shaloi anhte a kaji kawoi ni ya na Jinghpaw Wunpawng buga hta lup hka htu hkra rai nna Mali hku majoi, Chyai hku majoi, Hkrang hku majoi hta hpawng de wa ai prat India mung hta kadai hkawhkam prat rai na, Miwa mung hta kadai hkawhkam prat rai na, Sam mung hte lawu ga Mon mungdan ni hta kadai hkawhkam up ai prat rai na, Myen amyu masha ni kadai hkawhkam up ai ten rai na(Pagan Dynasty kun?, Kungbaung Dynasty kun?, Nyaung-Yan Dynasty kun?) ngu ai hpe asan pra pra mu mada lu na rai nga ai. Miwa hkawhkam ni hte galoi kaw na gara hku kanawn mazum wa ai lam(Jingghpaw du wa Baren numraw Kai hpe la ai shaloi Baren sama hkoi hkra kaning di hkrut tim n tsai n mat ai majaw hpang jahtum, kumba lap hte kashin yanag she tsai nna num nnan kumba shalai ai htung hking hkan sa wa ai gaw Miwa du kasha baren shayi hpe la ai ngu ai labau kaw na sa ai rai nga ai), Sam ni hte galoi kaw na gara hku kanawn sa wa ai lam, Sam mung de Kachin Sub-state gara hku mying wa ai lam, Myen hkaw hkam ni hte galoi kaw na gara hku matut mahkai wa ai lam, Myen hkawhkam a hpyen dap ni Manipur, Assam(AhThan-Kathe) mung de majan sa gasat yang Hugawng Danai hku lai ai majaw Hugawng Dainai ga Jinghpw Bukda nawku ai ni gara hku nga wa ai lam, Inglik asuya hte galoi kaw na hku hkau kanaw mazum nna Inglik hpyen la hpyen du tai ai lam, No. I mungkan majan hte No. II mungkan majan hta anhte a kaji kawa ni gade daram magrau grang ai hku gasat lai wa sai lam ni, ya na Myen asuya a lak htak hta mungdan sumtsan salang(ambassadors) san da hkrum ai du myitsu ni, hpyen dap up tai lai wa sai Jinghpaw du kaba ni, brigradier, colonel, madang arawng aya lu lai wa sai ni alabu lamang ni hpe teng ai hku anhte nan ka mazing da ra sai.Dai shani gaw mungkan ntsa e Jinghpaw Wunpawng sha ni a lam (self-identity) dan dawng wa nna myi man n kaji na rai nga ai.
Dr KhaLum


text:
Tuesday, January 24, 2012
Kadai hkawhkam wa rai ti mung, gara share shagan wa rai ti mung, hpaji ninghkrin wa mung, tsi sarawun wa mung, suthti kummi wa mung, matsan jahkrai wa rai ti mung, lani mi si na sha re. Shinggyim masha gaw, hkum hkrang si mat tim, mying hkrung nga lu yang, dai gaw myit dik mai ai lam re. Masha law law wa hkum hkrang asak naw hkrung nga ninglen, mying si mat ai ni nga ai.
Ndai ten na Jinghpaw Wunpawng sha ni a mabyin sat lawat hta, kaning rai yang, hkum hkrang si tim mying hkrung lu na ta? Kaning rai yang, hkum hkrang naw hkrung nga ninglen mying si mat chye a ta? Ngu nna ga garan sanglang dan na gaw, n si ai tsi sara, n shut ai tara kasa n nga ai zawn, tinang nang sawn ginhka la yu saga.
Jinghpaw Wunpawng sha ni gaw law la ai amyu ni n rai nga ga ai majaw, shada da pu gang sin machye chye ai myit, shada da makawp maga hkat chye ai myit, shada da mara raw hkyamsa hkat chye ai myit, shada da myit tau hkat chye ai myit, shada da arawng la hkat chye ai myit rawng ai rai yang, grau kaja na re hpe mu mada ai. Kadai mung hkum tsup ai gaw n nga ai. Agung alau ngu ai gaw, Yesu kaw pyi du pru ai lam Chyum Laika hta mu lu ga ai re.
Hpa mi rai tim, Du Kaba Lauwa Zawng Hkawng a myu tsaw myit gaw, hkungga shagrau ging nga sai. KIA rai yang she shagrau na; NDA-K (ran pru) re majaw nyeng nau n garu ai zawn re ai hku tsun shaga dinglun ai gaw n manu mu ai. Hpa baw nawku hpung hku kamsham hkan sa ai raitim, sumsing mungdan hpe myit mada ai lam maren sha rai nga ai zawn, hpa baw shingteng amying hte rawt tsap ai raitim, myu tsaw ai lam maren sha rai na ga ai. Wuhpung wuhpawng n bung hkat wa ai lam; shada hpai shai nna ran pru ra ai lam ni gaw, byin chye ai hkrai rai nga ai.
Gawng shingyan a ntsa asawng asang nga tsun shaga ai mung n htap htuk na ga ai. Kan tit ai hpe nau lu su, nau lu sha nna tit ai ngu dinglun jahpyak tim, tsun dinglun ai wa mahtang she hpoi na rai nga ai hpe dum ra ai. Kade lu sha tim hpum n hkraw ai ni nga ai zawn, jahpawt shana japhtu hte hkrai sha tim, hpum she hpum wa ai ni mung nga ai. Hkum hkrang kadun la ai hpe n kaw n law ngu tsun tim, gawng shingyan galu ai ni n lu galaw ai magam law law shi galaw lai wa sai.
Jinghpaw Wunpawng sha ni a rawt malan hkrun lam gaw, kade wa naw galu na kadun na kadai n lu tsun ai. Kadai wa a asak hkrun lam kaning rai hpungdim na mung n chye lu ai. Hpawt ni na lam hpe daini anhte garai n mai gumrawng ga ai. Anhte a nsoi nsa anhte a hkum hkrang ni Lauwa Zawng Hkawng hpe hkum tsun, gwi wa mang daram pyi n rai mat na kun kadai n lu tsun nga ai.
Daini gaw, Jinghpaw Wunpawng sha ni yawng, Du Kaba Lauwa Zawng Hkawng hpe hpang jahtum hkungga jaw dat ging ai nhtoi aten rai nga mali ai. Du Kaba Lauwa Zawng Hkawng NDA-K kaw na ran pru nhtawm, shi si ai shani du hkra, myu hte mungdan a ntsa sadi dung magrau grang let, share shagan lai wa sai gaw, kasi la mai ai lam nan rai nga sai. Hpunau kau mi tinggyeng nga manu lam hta machyu ai ninghkan jasam wa a lagaw lata myi na tai nhtawm, hkrap let wa pu shup nga ai ni hpe yu yang, Lauwa Zawng Hkawng gaw, jaw ai maga lata la hkrup sai lam danleng nga ai.
Ya aten hta Du Kaba Lauwa Zawng Hkawng a hpyenla ni shawng lam majan pa hta tsap nga ma ai hpe na chye lu ai majaw mung arawng la shagrau hkungga ai. Tengman ai labau lit hta apnawng daw jau gun hpai ai lam majing rai nga ai. Dai hta grau ai kaga hpa n nga sai.
Anhte gaw, myu hte mungdan a n tsa sadi run let lam dam nga ai ni hpe mung n mai kabai kau nga ga ai. Sagu latsa hta jahku shi jahku hpe lawng e rawng da lu tim, mat mat ai langai hpe naw hkan tam ra ga ai. Anhte a sai daw sai chyen ni; kalang mi na anhte a myit rum share shagan manang ni hkrai rai nga ma ai. Shanhte a matu chyinghka hpaw da let, myit galu kaba madun ra ga ai.
Jinghpaw Wunpawng amyu sha ni agrin nga dingsa Du Kaba Lauwa Zawng Hkawng a mying mung agrin nga na sai. Du Kaba Lauwa Zawng Hkawng a asak wenyi gaw, Karai Kasang a htoi kabrim ai sumsing htingnu e, htani htana asak hkrung let, ningngai lu na hpe myit dik kamsham let, hpang jahtum shagrau hkungga dat nngai law.
Watsat Hku Chyingtek
25-1-2012
Tuesday, January 24, 2012 by Admin · 0
Ahkyak kaba ai,manu dan dik ai, sutlu manu dan dik ai lamu ga mungdan re majaw masha yawng a ra sharawng ai, manu shadan ai, myit shang sha ai hte hpyen law nga ai re. Dai ni annau ni hpe grau myit shang na matu, grau mung masa amyet lu na matu hpaga masa hpe mung masa hpyen masa hku jai lang ra nga ai re. Masha yawng myit shang sha nga ai hpakant hpe pat ra ai zawn Dap kaba 4 dung 8 hku len shalai na hkyen nga ai Gas salu hte yenan sau dumlawm lam hpe pat nan pat ra ai hte anhte ahkaw ahkang n'lu ai, ahkang n'hpyi ai nmai lai hkra galaw ra ai.anhte lamu ga hta galaw nga ai hpaga masa yawng hpe n'mai galaw hkra jahten ra ai, myen hte miwa a lapran hkra machyi ai lam nga yang chyu mung masa hpyen masha amyet pru na re majaw yawng myit shang sha ai hpaga masa hte mabyin shara ni hpe jai lang ra nga ai.
Mung masa hpyen masa hku madi madun na gaw hpyen yen tsin yam masha ni re, dai ni mabyin hte garum ningtum ai lam hpe law law htawng madun ra ai, myen gaw dai ni hpe shinggyin nauna myit hte garum na ladat n'nga ai hte sat sharu nga ai myu shamyit nga ai masa hpe ja ja tsun madi madun ra ai, Garum sa wa na ni hpe mung pat hkum ai masha shinggyin ahkaw ahkang tawt lai ai lam ni hpe law law lawan lawan ten shagu lang hte lang htawng madun ra ai,UN hte EU Asean US de ding yang tang ra nga ga ai.
Ya kalang bai n'gun kaba dat nna maigan du myu sha ni yawng mungdan shagu ninghkap n'gun kaba lawan madun ra ai, mung masa lam bawngban sa wa na hta n'gun kaba re.rawt malan masat shani yawng n'gun madun lu yang kaja dik rai na re.
Myen hta miwa hpe grau hkrit ra ai,myen mung kaw shaning galu sai chyup lu na matu myen hpa galaw shangun yang galaw ya ai, maidang masawp kashin shangun tim galaw na sha re,myen a kaichyan yawng gaw miwa chyu galaw ya na masa nga ai. Manu dan dik ai lamu ga re majaw miwa a hpaga masa gaw annau ni matu tsang dik ra ai hte hkrit tsang ra dik ai lam re.
Yup pyaw nga ai madu a ma ni a myi man hpe azi yu masawp yu nna n'gun la ga.
Shanglawt sai.
Baren Numraw
1. Anhte n dai ten hta e n ngut shi ai rawtmalan PADANG HKRUNLAM MAJAN MASING hta e Myusha hte Mungdan hpe magrau grang grang makawp maga mat nna Hkrat sum mat sai share shagan ni hte Hkala n ba hkrum taw ai share shagan ni hpe anhte mungkan shara shagu hta e du taw ai JWP myusha ni hku nna n dai rawt malan poi hpe mahta la n htawm alu gumhpraw hpe gahkyin la nna shanhte ngam da ai kanu kawa kahpu kanau ni hpe shalai ya, Hkala taw ai ni hpe mung n gun jaw ga sa shaga ya, kumhpa shagrau jaw ya let Anhte Myusha ni a Tsawra myit hpe jawm madun ga ngu saw shaga mayu ga ai. Anhte langai sha re nga ga ai, Pu gang jang sin machyi ai ngu ai hpe anhte n dai lamang hta shanglawm let madun sa wa ga law.
2. Maning na Rawt malan poi kawn hpang ai "Mung Shawa Makawp Ninggang" kumhpa hpe dai ning na rawt malan poi hta e bai shagrau lu na matu mung yawng jawm shanglawm sa wa ga,
n dai kumhpa gaw
Mung shawa kawn Myusha hte Mungdan a matu tinggyeng hku nna a tsam dat shakut nga ai ni hpe shagrau kumhpa jaw na hku re ai, n dai lamang hta gaw maning e NDF party kaw na Slg. jan Bawk Ja hpe maning na rawtmalan poi hta shagrau ya sai hku re ai.
Dai hta e shagrau ya gring ai ni a mying jahpan ni hpe mung sa ya marit, lata la nna yawng e hkawn ai hpe jawm shagrau sa wa ga.
N dai lam a matu mung anhte yawng Ja gumhpraw hku nna shanglawm sa wa na matu saw lajin dat n ngai. N dai lam hte seng nna shara shagu de du taw ai myutsaw mungtsaw myitrum ni yawng hpe bai shana hkat na matu lajin dat n ngai.
Myit hkawn, myit lawm ai ni bungli rau jawm galaw sa wa lu na matu jawm bawng ban ga.
Shagrau sha a gring ai ni hpe anhte jawm nna shagrau sha a let n dai Padang Hkrunlam majan masing hpe awng dang wa hkra jawm shakut sa wa ga law.
Ong Lahpai,
+4552811075
Willemoesvej, 13.st.th
6760, Ribe, Denmark
Mungdan Shanglawt Asuya KIO/KIA ningbaw ningla hpushawng hpuba ni hte mungchyingsha ni yawng hpang de ngai langai mi a ningmu hpe tangmadun shana dat n ngai.
Jinghpaw Wunpawng Myusha ni hte gaga rudi Wunpawng Myusha ni yawng madu uphkang ai mung(Kachin land) hpe tsep kawp lula na matu shakut shaja ding yang rai nga ai ndai ten hta hka hpunla grai ja dik ai hka ga-ang kaw du taw nga saga ai re hpe anhte yawng dum ga. Dai re majaw GA MUNG SHAGA HKALI MUNG ASHAP let matut shakut sa wa ra sai ngu mu lu nngai.
Tsun mayu ai gaw tara nlang ai Myen gumshem Asuya hpe n-gup aga mungmasa bawngban ai lam ding yang raitim Sinat lashawng gang ai lam mung n mai jahkring ai.Ga sha shaga nna hkali n ashap yang gaw anhte jawn tsap taw nga ai hkali gaw ndai ja dik ai hka hpunla kaw yawng lawm mat wa ai hta n-ga, Nammuk dara kata de lup mat wa chye nga ai.
Rawtmalan hkrunlam dai ni 50 ning jan hkra na mahkrum madup hte maram dinglik yu ai shaloi ...
(1)Sinat mahku nsen ngoi taw nga ai ten hta tsun shaga ai ga myu mi.
(2)Sinat mahku nsen zim mat jang tsun shaga ai ga myu mi.
(3)Daini tsun ai ga daini tara shang nna,hpawtni gaw tara bai n.shang mat ai, tara nlang ai lup mat amyu (Myen) re.
N-dai ja dik ai hka hpunla hpe myithkrum mang rum ai hte laidi lu hkra jawm shakut sa wa ga.An nau ni ngwi pyaw ai madu uphkang Mungdan lu na sha rai sai
Sau Nan Du
Sweden
Bawsang yawng hte ten langai hta shara mi kaw, lamang mahkyen jahkrat nna n'gam hte n'gam langai hpang langai masing shawng jahkrat dan nna, tsang hte tsang mai bawng ai. Bai sharen da ai bawng masha ni hpe mung ten langai hta, atsawm jahpan la nna kalang dat mai dat ai re, hpa majaw ten garawt nga ai kun? Hpa majaw madu mana masu ai hpe htawng madun nga ai kun? Shingna shingnyip mu yang hkrang hpe mu chye sai ten madu myit n san seng ai hpe madu gaya n chye ai hpe hpa rai madun nga ai gaw Gumshem myit, hpyen myit grai nmat shi ai, nsawn n'ang ai gumshem daru aya hte naw up hkang sha mayu ai ladat a jaw re hte, hpyen u shoi naw dun nga ai kumla sha re.
Tinang dep magra lu ai masha, tinang shingwang hta tinang a matu hkra machyi ai lam n'nga ai ni hpe dat masu ai shatsawm masu ai, mungkan na tara shang asuya langai masat lu hkra bai pat tawn ai, hpaga masa hte bawngring lam yawng hpe hpaw ya na matu, hkabun hku mu hkrup ai shuchyit zawn, ba hkang she tat daw mi dang chyang, gungbang tawn ai nga chyayet hpe la malau sha nga ai. Shani tup gatet tim udi gaw langai sha, rau yup nna du manat sat ai masa de naw shanang na kun? Madu hkrai sha na sha shadu tawn nna shat ban (1) hta, bawsang law law hte rau chyawm sha ga nga mai na kun? Madu lamu ga na lu malu yawng gun sa nna, madu matu n'lawm ai shat hpun de sa na kun? Kadai mi simsa masat htu htu, hpa mi byin byin, annau ni hte n bung ai nseng ai, annau ni shawng lam de kara hku chyawm galaw yang shanglawt lawan lu na de she myit sa wa ga.
1-Panglong ga sadi mung shanhte ahkyak n'tawn sai.
2-2008 a gaw da ai Tara hkrang mung mai galai na nre.
3-Anhte lamu ga hta jung tawn ai, htu tawn ai hpyen dap, hpyen n'gun mung dawm kau ya na n're.
4-Hpyen majan simsa lam sha madung tawn ai.
5-Mung masa hte bawngban mahtai tam mayu ai lam n'nga ai.
6-Munghpawm hkrang masa n'nga sai.
7-Tinang up hkang mungdaw n'kam jaw ai.
8-Anhte hpe hkrai n'gun kaba hte gasat na.
9-Tara hkrang kalai kau na lam n'nga ai.
Mung masa hte bawngban sa na mahkyen masing shawng n'hpaw dan yang kara hku bawngban na lamang shawng nmu yang bawngban n'sa ai nga dan yu ra ai. N'dai ten myen hpe n'mai shakya ya sai. Ja ja mazut zut dawdan ga. Myen hpe galoi n'mai kam ai. Mung masa hte bawngban jahkrup nna mahtai tam sa wa na lam n'mu yang, hpyen masa nmai jahkring sai hte, myi htan tu ladat, jau gawng ladat hte machyu pala (1) hta tai hpyen langai hku shara shabra, masha n'gun shabra nna, n'sim nsa, gap shatsang ra sai.
Hpakant hpe pat nan naw pat kau ra ai. Hpaga masa yawng pat ra ai. Mung masa mahtai lu jang kaja nan simsa chyalu re, mahtai pru hkra shanglawt sha nlu dingsa ja ja naw gasat yang she kaja na re. Mana masu nna nga kaba kapung sha mayu ai hpyen hpe Tinang mungdaw up hkang lu ai masa sha n'du dingsa gung bang tawn ai, mung masa nga chyayet hpe madaw naw dam jaw, tawn jaw ra ai. Bawsang yawng hte simsa lam kade mi la la, shanhte hte annau ni nbung ai, annau ni hpe hkrai dasang gasat ai gaw annau ni matu grau kaja ai hte grau ga tsun n'gun nga ai hte mungkan na asan grau mu chye wa na re. Sam chyang ni hte ningma hkang alun na lam de myen gaw hkyen tawn magang sai. Sumprat kaba dawk na, wa hkali dat bang na gaw myen a bungli re.
Dai ni mahtai lu ra sai ten kaja nga yang, hka hkanu nga yang lawan nga hkwi ga. N'dai ten myen a hpyen masa mung masa mungkan na ni chye hkra n'gun hte htim gasat yu ra ai, shaloi she myen gara hku ka manawt wa na grau chye na re.
Baren Numraw
By JPKS
Monday, January 16, 2012
Monday, January 16, 2012 by Admin · 0